02013R0389 — SL — 14.12.2020 — 005.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

►B UREDBA KOMISIJE (EU) št. 389/2013 z dne 2. maja 2013 o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011 (Besedilo velja za EGP) (UL L 122 3.5.2013, str. 1)

spremenjena z:





popravljena z:









▼B

UREDBA KOMISIJE (EU) št. 389/2013

z dne 2. maja 2013

o določitvi registra Unije v skladu z Direktivo 2003/87/ES Evropskega parlamenta in Sveta ter odločbama št. 280/2004/ES in št. 406/2009/ES Evropskega parlamenta in Sveta ter o razveljavitvi uredb Komisije (EU) št. 920/2010 in št. 1193/2011

(Besedilo velja za EGP)







NASLOV I

SKUPNE SPLOŠNE DOLOČBE







POGLAVJE 1

Vsebina, področje uporabe in opredelitev pojmov

Člen 1

Vsebina

V tej uredbi so določene splošne zahteve ter zahteve za delovanje in vzdrževanje v zvezi z registrom Unije za obdobje trgovanja z začetkom 1. januarja 2013 in obdobja, ki mu sledijo, v zvezi z neodvisno evidenco transakcij iz člena 20(1) Direktive 2003/87/ES ter v zvezi z registri iz člena 6 Odločbe št. 280/2004/ES.

V tej uredbi je določen tudi komunikacijski sistem med registrom Unije in ITL.

Člen 2

Področje uporabe

Ta uredba se uporablja za pravice do emisije za obdobje trgovanja sistema Unije za trgovanje z emisijami, ki se začenja 1. januarja 2013, in za obdobja, ki mu bodo sledila, za enote dodeljenih letnih emisij ter kjotske enote.

Ta uredba se uporablja tudi za pravice za letalstvo, ki se bodo prodajale na dražbi in ki so bile ustvarjene za obdobje trgovanja med 1. januarjem 2012 in 31. decembrom 2012.

Člen 3

Opredelitev pojmov

Če ni navedeno drugače, imajo izrazi, uporabljeni v naslovu II te uredbe, enak pomen kot v Direktivi 2003/87/ES. Uporabljajo se tudi opredelitve iz člena 3 Uredbe (EU) št. 1031/2010 in člena 3 Sklepa Komisije 2011/278/EU. Poleg tega se uporabljajo naslednje opredelitve:

(1) „imetnik računa“ pomeni fizično ali pravno osebo, ki ima svoj račun v sistemu registrov;

(2) „centralni administrator“ pomeni osebo, ki jo je Komisija imenovala v skladu s členom 20 Direktive 2003/87/ES;

(3) „pristojni organ“ pomeni organ ali organe, ki jih država članica imenuje v skladu s členom 18 Direktive 2003/87/ES;

(4) „zunanja platforma za trgovanje“ pomeni vsako vrsto večstranske izmenjave, ki združuje ali omogoča združevanje več nakupnih in prodajnih interesov tretjih oseb, kot je opredeljeno v členu 4 Direktive 2004/39/ES Evropskega parlamenta in Sveta ( 1 ), pri čemer so kupljeni in prodani interesi pravice do emisije ali kjotske enote;

(5) „preveritelj“ pomeni preveritelja, kot je opredeljen v členu 3(3) Uredbe Komisije (EU) št. 600/2012 ( 2 );

(6) „enote dodeljene količine“ („AAU“) pomenijo enote, izdane v skladu s členom 7(3) Odločbe št. 280/2004/ES;

(7) „pravice za letalstvo“ pomenijo pravice, določene v skladu s členom 3c(2) Direktive 2003/87/ES;

(8) „splošne pravice“ pomenijo vse druge pravice, določene v skladu z Direktivo 2003/87/ES;

(9) „dolgoročna potrjena zmanjšanja emisij“ („lCER“) pomenijo enote, izdane za projektne dejavnosti pogozdovanja ali obnove gozdov v okviru mehanizma čistega razvoja („CDM“), ki v skladu s Sklepom 5/CMP.1 Konference pogodbenic, ki je bila hkrati tudi zasedanje pogodbenic Kjotskega protokola, potečejo ob koncu obdobja financiranja projektnih dejavnosti pogozdovanja ali obnove gozdov za zmanjšanje emisij v okviru CDM, za katero so bile izdane;

(10) „enote za odstranitev“ („RMU“) pomenijo enote, izdane v skladu z ustreznimi določbami Priloge k Sklepu 13/CMP.1;

(11) „začasna potrjena zmanjšanja emisij“ („tCER“) pomenijo enote, izdane za projektne dejavnosti pogozdovanja ali obnove gozdov v okviru CDM, ki v skladu s Sklepom 5/CMP.1 potečejo ob koncu ciljnega obdobja iz Kjotskega protokola, ki sledi obdobju, v katerem so bile izdane;

(12) „kjotske enote“ pomenijo AAU, enote zmanjšanja emisij („ERU“), potrjena zmanjšanja emisij („CER“), RMU, lCER in tCER;

(13) „postopek“ pomeni samodejno tehnično sredstvo za izvedbo dejavnosti v zvezi z računom, enoto ali delom upravičenosti do dobropisov v registru;

(14) „transakcija“ pomeni postopek v registru Unije, ki vključuje prenos pravice do emisije, kjotske enote, enote dodeljenih letnih emisij ali dela upravičenosti do dobropisov z enega računa na drugega;

(15) „predaja“ pomeni obračun pravice do emisije s strani upravljavca ali operaterja zrakoplova glede na preverjene emisije njegove naprave ali zrakoplova;

(16) „preklic“ pomeni dokončno odtujitev kjotske enote s strani njenega imetnika, ne da bi jo obračunal glede na preverjene emisije;

(17) „izbris“ pomeni dokončno odtujitev pravice do emisije s strani njenega imetnika, ne da bi jo obračunal glede na preverjene emisije;

(18) „umik iz obtoka“ pomeni obračun kjotske enote s strani pogodbenice Kjotskega protokola glede na sporočene emisije zadevne pogodbenice;

(19) „pranje denarja“ pomeni pranje denarja, kot je opredeljeno v členu 1(2) Direktive 2005/60/ES Evropskega parlamenta in Sveta ( 3 );

(20) „hudo kaznivo dejanje“ pomeni hudo kaznivo dejanje, kot je opredeljeno v členu 3(5) Direktive 2005/60/ES;

(21) „financiranje terorizma“ pomeni financiranje terorizma, kot je opredeljeno v členu 1(4) Direktive 2005/60/ES;

(22) „nacionalni administrator“ pomeni organ, ki je odgovoren za to, da v imenu države članice v registru Unije upravlja sklop uporabniških računov, ki so v pristojnosti te države članice, in je imenovan v skladu s členom 8;

(23) „direktorji“ pomenijo osebe, ki aktivno vodijo vsakodnevno delovanje pravne osebe;

(24) „srednjeevropski čas“ pomeni srednjeevropski poletni čas med poletnim obdobjem, kot je opredeljen v členih 1, 2 in 3 Direktive 2000/84/ES;

(25) „nacionalna administrativna platforma“ pomeni zunanji sistem, ki ga upravlja nacionalni administrator ali pristojni organ ter ki je za namene samodejnih funkcij v zvezi z upravljanjem računov in obveznosti glede skladnosti v registru Unije varno povezan z navedenim registrom;

(26) „mednarodni dobropisi“ pomenijo CER, ERU in dobropise iz projektov ali drugih dejavnosti za zmanjšanje emisij, ki se lahko uporabijo v skladu s členom 11a(5) Direktive 2003/87/ES;

(27) „enota dodeljenih letnih emisij“ („AEA“) pomeni del dodeljenih letnih emisij države članice, kot so določene v skladu s členom 3(2) in členom 10 Odločbe št. 406/2009/ES, enakovreden eni toni ekvivalenta ogljikovega dioksida;

(28) „upravičenost do dobropisov“ pomeni pravico države članice – ta je izražena s številom, enakovrednim deležu njenih emisij toplogrednih plinov iz leta 2005, kot je določeno v členu 5(4) Odločbe št. 406/2009/ES –, da uporabi dobropise iz člena 5 Odločbe št. 406/2009/ES za izpolnitev svojih obveznosti na podlagi člena 3 navedene odločbe;

(29) „neuporabljena upravičenost do dobropisov“ pomeni upravičenost države članice do dobropisov, od katere se odšteje vsota mednarodnih dobropisov, tCER ali lCER, ki se hranijo na računu za skladnost z OPP v trenutku določanja stopenj usklajenosti v skladu s členom 79 te uredbe;

(30) „obdobje skladnosti“ pomeni obdobje od 1. januarja 2013 do 31. decembra 2020, v katerem države članice omejijo svoje emisije toplogrednih plinov v skladu s členom 3 Odločbe št. 406/2009/ES.







POGLAVJE 2

Sistem registrov

Člen 4

Register Unije

1. Določi se register Unije za obdobje trgovanja sistema Unije trgovanja z emisijami z začetkom 1. januarja 2013 in za obdobja, ki mu bodo sledila.

2. Register Unije, vključno z njegovo tehnično infrastrukturo, upravlja in vzdržuje centralni administrator.

3. Države članice uporabljajo register Unije za izpolnjevanje svojih obveznosti iz člena 19 Direktive 2003/87/ES in člena 11 Odločbe št. 406/2009/ES ter za zagotovitev pravilnega obračunavanja pravic do emisije, AEA in upravičenosti do dobropisov znotraj področja uporabe te uredbe. Register Unije nacionalnim administratorjem in imetnikom računov omogoča uporabo postopkov iz te uredbe.

4. Centralni administrator zagotovi, da je register Unije v skladu s funkcionalnimi in tehničnimi specifikacijami standardov za izmenjavo podatkov za sisteme registrov na podlagi Kjotskega protokola, pripravljenimi v skladu s Sklepom 12/CMP.1, ter da ustreza zahtevam glede strojne opreme, omrežja in programske opreme ter varnosti iz specifikacij za izmenjavo podatkov in tehničnih specifikacij iz člena 105 te uredbe.

Člen 5

Nacionalni registri KP in registri KP Unije

1. Vsaka država članica in Unija za namene izpolnjevanja svojih obveznosti, ki jih imata kot pogodbenici Kjotskega protokola in na podlagi člena 6 Odločbe št. 280/2004/ES, da zagotovita pravilno obračunavanje kjotskih enot, upravljata register Kjotskega protokola (register KP) v obliki standardizirane elektronske podatkovne baze, ki je v skladu z zahtevami UNFCCC glede registrov ter zlasti funkcionalnimi in tehničnimi specifikacijami standardov za izmenjavo podatkov za sisteme registrov na podlagi Kjotskega protokola, pripravljenimi v skladu s Sklepom 12/CMP.1, ter ki ustreza zahtevam glede strojne opreme, omrežja, programske opreme in varnosti iz specifikacij za izmenjavo podatkov in tehničnih specifikacij, določenih v členu 105 te uredbe.

2. Centralni administrator zagotovi, da ima register Unije tudi funkcijo registra KP za Unijo kot pogodbenico Kjotskega protokola. Poleg tega centralni administrator deluje kot administrator registra KP Unije, ki je del registra Unije.

Člen 6

Evidenca transakcij Evropske unije

1. V skladu s členom 20 Direktive 2003/87/ES se za transakcije znotraj področja uporabe te uredbe vzpostavi evidenca transakcij Evropske unije (EUTL), ki ima obliko standardizirane elektronske podatkovne baze. EUTL se uporablja tudi za evidentiranje vseh informacij v zvezi s številom in prenosi kjotskih enot, ki so na voljo v skladu s členom 6(2) Odločbe št. 280/2004/ES.

2. Centralni administrator upravlja in vzdržuje EUTL v skladu z določbami te uredbe.

3. Centralni administrator zagotovi, da je EUTL sposobna preverjati in evidentirati vse postopke iz te uredbe, da je v skladu s funkcionalnimi in tehničnimi specifikacijami standardov za izmenjavo podatkov za sisteme registrov na podlagi Kjotskega protokola, pripravljenimi v skladu z Odločbo 12/CMP.1, ter da ustreza zahtevam glede strojne opreme, omrežja in programske opreme iz specifikacij za izmenjavo podatkov in tehničnih specifikacij iz člena 105 te uredbe.

4. Centralni administrator zagotovi, da je EUTL sposobna evidentirati vse postopke, opisane v poglavju 3 naslova I ter naslovih II, III in IV.

Člen 7

Komunikacijske vezi med registri, ITL in EUTL

1. Centralni administrator in države članice zagotovijo, da register Unije in registri KP vzdržujejo komunikacijsko vez z ITL za namene sporočanja transakcij s kjotskimi enotami.

2. Centralni administrator zagotovi, da EUTL vzdržuje komunikacijsko vez z ITL za namene evidentiranja in preverjanja prenosov iz odstavka 1. EUTL obdela in preveri vse predlagane prenose, ki vključujejo register KP, pred njihovim evidentiranjem.

3. Centralni administrator zagotovi, da register Unije vzdržuje neposredno komunikacijsko vez z EUTL za namene preverjanja in evidentiranja transakcij s pravicami do emisije, AEA ali deli upravičenosti do dobropisov ter za postopke upravljanja računov, opisane v poglavju 3 naslova I. Vse transakcije, ki vključujejo pravice do emisije, AEA ali dele upravičenosti do dobropisov, potekajo v registru Unije, pri čemer jih evidentira in preverja EUTL. Centralni administrator lahko vzpostavi omejeno komunikacijsko vez med EUTL in registrom tretje države, ki je podpisala pogodbo o pristopu k Uniji, da bi se lahko taki registri prek EUTL povezali z ITL in evidentirali podatke o preverjenih emisijah upravljavcev v EUTL. Ti registri morajo uspešno opraviti vse preskusne in začetne postopke, ki se zanje zahtevajo pred vzpostavitvijo te komunikacijske vezi.

▼M4

4. Centralni administrator zagotovi, da register Unije vzdržuje komunikacijsko povezavo z registri sistemov trgovanja z emisijami toplogrednih plinov, s katerimi je v veljavi sporazum o povezovanju v skladu s členom 25 Direktive 2003/87/ES, za sporočanje transakcij s pravicami do emisije.

▼B

Člen 8

Nacionalni administratorji in administratorji registrov KP

1. Vsaka država članica imenuje nacionalnega administratorja. Ne glede na člen 13(2) države članice dostopajo do svojih računov in računov v registru Unije, ki so v njihovi pristojnosti, ter jih v skladu s členom 11 upravljajo prek svojega nacionalnega administratorja, kot je opredeljeno v Prilogi I. Nacionalni administrator vsake države članice deluje tudi kot administrator njenega registra KP v skladu z določbami te uredbe.

2. Države članice in Komisija zagotovijo, da med nacionalnimi administratorji, centralnim administratorjem in imetniki računov ni navzkrižja interesov.

3. Vsaka država članica Komisijo obvesti o istovetnosti in kontaktnih podatkih svojega nacionalnega administratorja, vključno s telefonsko številko za nujne primere, ki se lahko uporabi v primeru incidentov na področju varnosti.

4. Komisija izvajanje te uredbe usklajuje z nacionalnimi administratorji posamezne države članice in centralnim administratorjem. Komisija se z delovno skupino administratorjev v Odboru za podnebne spremembe zlasti posvetuje o vprašanjih in postopkih, povezanih z delovanjem registrov, urejenih s to uredbo, in izvajanjem te uredbe. Delovna skupina administratorjev se do 31. marca 2012 dogovori o pogojih sodelovanja med centralnim administratorjem in nacionalnimi administratorji, pri čemer ti pogoji vključujejo skupne delovne postopke za izvajanje te uredbe, postopke registra Unije za obvladovanje sprememb in incidentov ter tehnične specifikacije za delovanje in zanesljivost registra Unije in EUTL. Pogoji sodelovanja lahko vključujejo načine združevanja zunanjih komunikacijskih vezi, informacijsko infrastrukturo, postopke za dostop do uporabniških računov in mehanizme za urejanje računov KP registra Unije in računov drugih registrov KP v združen sistem evropskih registrov, ki ga vzdržuje centralni administrator. Poslovnik delovne skupine administratorjev sprejme Odbor za podnebne spremembe.

5. Centralni administrator, pristojni organi in nacionalni administratorji izvajajo le postopke, ki so nujni za izpolnjevanje njihovih funkcij, kot so določene v Direktivi 2003/87/ES, Odločbi št. 280/2004/ES in Odločbi št. 406/2009/ES, ter za izvajanje ukrepov, sprejetih na podlagi določb navedenih aktov.







POGLAVJE 3

Računi







Oddelek 1

Splošne določbe, ki se uporabljajo za vse račune

Člen 9

Računi

1. Države članice in centralni administrator zagotovijo, da vsak register KP in register Unije vsebujeta račune, kot so opredeljeni v Prilogi I.

2. Na vsakem računu se lahko hranijo vrste enot, kot so določene v Prilogi I.

Člen 10

Status računov

1. Računi imajo lahko enega izmed naslednjih statusov: odprt, blokiran, izključen ali zaprt.

2. Na blokiranih računih se ne more začeti noben postopek, razen postopkov, navedenih v členih 25, 31, 35, 67, 77, 81 in 82.

3. Na zaprtih računih se ne more začeti noben postopek. Zaprtega računa ni mogoče znova odpreti in tak račun tudi ne more sprejemati enot.

4. Po izključitvi naprave iz sistema Unije v skladu s členom 27 Direktive 2003/87/ES nacionalni administrator spremeni status zadevnega računa upravljavca v „izključen“ za čas trajanja izključitve.

5. Po prejemu obvestila od pristojnega organa, da leti določenega operaterja zrakoplova v zadevnem letu niso več vključeni v sistem Unije v skladu s Prilogo I k Direktivi 2003/87/ES, nacionalni administrator najprej zadevnemu operaterju zrakoplova pošlje predhodno obvestilo, nato pa spremeni status zadevnega računa operaterja zrakoplova v „izključen“, dokler ne prejme obvestila pristojnega organa, da so leti operaterja zrakoplova ponovno vključeni v sistem Unije.

6. Na izključenih računih ni mogoče začeti nobenega postopka, razen postopkov, navedenih v členih 25 in 68, ter postopkov, navedenih v členih 35 in 67, za obdobje, v katerem status računa ni bil nastavljen na „izključen“.

Člen 11

Upravljanje računov

1. Vsak račun ima administratorja, ki je odgovoren za upravljanje računa v imenu države članice ali Unije.

2. Za vsako vrsto računa se določi administrator, kot določa Priloga I.

3. Administrator računa v skladu z določbami te uredbe odpre račun, začasno prekine ali omeji dostop do računa ali ga zapre, spremeni status računa, odobri pooblaščene zastopnike, dovoli spremembe podatkov o računu, za katere je potrebna odobritev administratorja, in začne transakcije, kot zahteva imetnik računa v skladu s členom 23(5).

4. Administrator lahko od imetnikov računov in njihovih zastopnikov zahteva, naj sprejmejo razumne pogoje, ki so skladni s to uredbo in se nanašajo na vidike, določene v Prilogi II.

5. Računi se urejajo z zakoni in spadajo v pristojnost države članice administratorja, pri čemer se za enote na teh računih šteje, da so na ozemlju zadevne države članice.

Člen 12

Obvestila centralnega administratorja

Centralni administrator obvesti zastopnike računov in nacionalnega administratorja o začetku in dokončanju ali prekinitvi vsakega postopka v zvezi z računom ter o spremembi statusa računa, in sicer prek samodejnega mehanizma, opisanega v specifikacijah za izmenjavo podatkov in tehničnih specifikacijah iz člena 105.







Oddelek 2

Odpiranje in posodabljanje računov

Člen 13

Odpiranje računov, ki jih upravlja centralni administrator

1. Centralni administrator v 20 delovnih dneh po prejemu informacij, določenih v Prilogi III, odpre vse upravljavske račune ETS v registru Unije, račune KP Unije, račun za skupno količino AEA v EU, račun za izbris po OPP in po en račun za skladnost z OPP za vsako državo članico za vsako leto obdobja skladnosti.

2. Nacionalni administrator, imenovan v skladu s členom 8(1), deluje kot pooblaščeni zastopnik računov za skladnost z OPP, razen če zadevna država članica imenuje drugo osebo.

3. Vsaka država članica centralnemu administratorju zagotovi informacije, določene v preglednici VIII-I Priloge VIII, za vsakega pooblaščenega zastopnika in dodatnega zastopnika računov za skladnost z OPP.

Člen 14

Odpiranje računov nacionalnih administrativnih platform v registru Unije

1. Nacionalni administrator lahko od 1. januarja 2014 predloži zahtevek za odprtje računa nacionalne administrativne platforme v registru Unije. Ta zahtevek se predloži centralnemu administratorju. Nacionalni administrator zagotovi informacije, ki jih zahteva centralni administrator. Te informacije vključujejo najmanj informacije iz Priloge III in dokaz, da zadevna nacionalna administrativna platforma zagotavlja raven varnosti, enakovredno ali višjo od tiste, ki jo v skladu s to uredbo zagotavlja register Unije, ob upoštevanju tehničnih in varnostnih zahtev, opisanih v specifikacijah za izmenjavo podatkov in tehničnih specifikacijah iz člena 105.

2. Centralni administrator v 20 delovnih dneh po prejemu vseh informacij v skladu z odstavkom 1 v registru Unije odpre račun nacionalne administrativne platforme ali obvesti nacionalnega administratorja o zavrnitvi zahtevka za odprtje računa, če raven varnosti, ki jo zagotavlja nacionalna administrativna platforma, ni zadostna glede na zahteve iz odstavka 1.

3. Nacionalni administrator, imenovan v skladu s članom 8(1), deluje kot pooblaščeni zastopnik računa nacionalne administrativne platforme.

Člen 15

Odpiranje računov za izdražene pravice v registru Unije

1. Dražitelj, klirinški sistem ali poravnalni sistem, kot so opredeljeni v Uredbi (EU) št. 1031/2010, ali dražbeni sistem, imenovan v skladu s členom 26 ali 30 navedene uredbe, lahko nacionalnemu administratorju predložijo zahtevek za odprtje računa za izdražene pravice v registru Unije. Oseba, ki zaprosi za račun, predloži informacije iz Priloge IV.

2. Nacionalni administrator v 20 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre račun za izdražene pravice ali obvesti osebo, ki zaprosi za račun, o zavrnitvi zahtevka za odprtje računa v skladu s členom 22.

Člen 16

Odpiranje računov upravljavcev v registru Unije

1. Zadevni pristojni organ ali upravljavec v 20 delovnih dneh po začetku veljavnosti dovoljenja za emisije toplogrednih plinov zadevnemu nacionalnemu administratorju predloži informacije iz Priloge VI in od njega zahteva, naj odpre račun upravljavca v registru Unije.

2. Nacionalni administrator v 20 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre račun upravljavca za vsako napravo ali obvesti osebo, ki zaprosi za račun, o zavrnitvi zahtevka za odprtje računa v skladu s členom 22.

Člen 17

Odpiranje računov operaterjev zrakoplovov v registru Unije

1. Zadevni pristojni organ ali operater zrakoplova v 20 delovnih dneh po odobritvi načrta spremljanja operaterja zrakoplova zadevnemu nacionalnemu administratorju predloži informacije iz Priloge VII in od njega zahteva, naj odpre račun operaterja zrakoplova v registru Unije.

2. Vsak operater zrakoplova ima en račun operaterja zrakoplova.

3. Operaterji zrakoplovov, ki opravljajo letalske dejavnosti s skupno letno količino emisij, manjšo od 25 000 ton ekvivalenta ogljikovega dioksida na leto, ali ki v treh zaporednih štirimesečnih obdobjih opravijo manj kot 243 letov na obdobje, lahko pooblastijo fizično osebo ali pravni subjekt, da v njihovem imenu odpre račun operaterja zrakoplova in preda pravice v skladu s členom 12(2a) Direktive 2003/87/ES. Operater zrakoplova ostane odgovoren za skladnost. Operater zrakoplova pri pooblaščanju fizične osebe ali pravnega subjekta zagotovi, da med pooblaščeno osebo ali subjektom ter pristojnimi organi, nacionalnimi administratorji, preveritelji ali drugimi organi, za katere se uporabljajo določbe Direktive 2003/87/ES in akti, sprejeti za njeno izvajanje, ni navzkrižja interesov. V tem primeru pooblaščena fizična oseba ali pravni subjekt predloži informacije, zahtevane v skladu z odstavkom 1.

4. Nacionalni administrator v 40 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre račun operaterja zrakoplova za vsakega operaterja zrakoplova ali obvesti osebo, ki zaprosi za račun, o zavrnitvi zahtevka za odprtje računa v skladu s členom 22.

5. Status računa operaterja zrakoplova se spremeni iz blokiranega v odprtega po vnosu preverjenih emisij v skladu z odstavki od 1 do 5 člena 35 in ko stopnja usklajenosti doseže vrednost, večjo ali enako 0 glede na izračun v skladu s členom 37(1). Status računa se lahko spremeni v odprtega že pred tem, in sicer med datumom odprtja računa in datumom prvega vnosa preverjenih emisij v register Unije, kadar nacionalni administrator od imetnika računa prejme zahtevek za aktivacijo njegovega računa za namene trgovanja, pod pogojem, da tak zahtevek vsebuje najmanj enega izmed zahtevanih elementov, opredeljenih v specifikacijah za izmenjavo podatkov in tehničnih specifikacijah iz člena 105.

Člen 18

Odpiranje osebnih računov in računov za trgovanje v registru Unije

1. Oseba, ki želi zaprositi za račun, nacionalnemu administratorju predloži zahtevek za odprtje osebnega računa ali računa za trgovanje v registru Unije. Zadevna oseba zagotovi informacije, ki jih zahteva nacionalni administrator in ki vključujejo vsaj informacije iz Priloge IV.

2. Država članica nacionalnega administratorja lahko kot pogoj za odprtje osebnega računa ali računa za trgovanje določi, da morajo osebe, ki zaprosijo za račun, imeti stalno prebivališče ali biti registrirane v državi članici nacionalnega administratorja, ki upravlja račun.

3. Država članica nacionalnega administratorja lahko kot pogoj za odprtje osebnega računa ali računa za trgovanje določi, da morajo biti osebe, ki zaprosijo za račun, registrirane za plačilo davka na dodano vrednost (DDV) v državi članici nacionalnega administratorja, ki upravlja račun.

4. Nacionalni administrator v 20 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre osebni račun ali račun za trgovanje ali obvesti osebo, ki zaprosi za račun, o zavrnitvi zahtevka za odprtje računa v skladu s členom 22.

Člen 19

Odpiranje nacionalnih računov v registru Unije

Pristojni organ države članice nacionalnemu administratorju naroči, naj v registru Unije odpre nacionalni račun v 20 delovnih dneh po prejemu informacij iz Priloge III.

Člen 20

Odpiranje računov zunanjih platform za trgovanje v registru Unije

1. Zunanje platforme za trgovanje lahko predložijo zahtevek za odprtje računa zunanje platforme za trgovanje v registru Unije. Ta zahtevek se predloži nacionalnemu administratorju. Oseba, ki zaprosi za račun, zagotovi informacije, ki jih zahteva nacionalni administrator. Te informacije vključujejo najmanj informacije iz Priloge IV ter dokaz, da zadevna zunanja platforma za trgovanje zagotavlja raven varnosti, enakovredno ali višjo od tiste, ki jo v skladu s to uredbo zagotavlja register Unije, in da ima navedena platforma vzpostavljeno varnostno ureditev, ki zagotavlja najmanj enakovredno zaščito kot odobritev dodatnega zastopnika računa, zahtevana v členu 23(3).

2. Nacionalni administratorji zagotovijo, da zunanje platforme za trgovanje ustrezajo tehničnim in varnostnim zahtevam, opisanim v specifikacijah za izmenjavo podatkov in tehničnih specifikacijah iz člena 105.

3. Nacionalni administrator v 20 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre račun zunanje platforme za trgovanje ali obvesti centralnega administratorja ali osebo, ki zaprosi za račun, o zavrnitvi zahtevka za odprtje računa v skladu s členom 22. Zadevni nacionalni administrator o odprtju takih računov takoj obvesti Komisijo.

4. Pri transakcijah, ki jih začnejo zunanje platforme za trgovanje, se za začetek transakcije ne zahteva odobritev dodatnega pooblaščenega zastopnika v skladu s členom 23(3).

Člen 21

Odpiranje računov preveriteljev v registru Unije

1. Zahtevek za odprtje računa preveritelja v registru Unije se predloži nacionalnemu administratorju. Oseba, ki zaprosi za račun, zagotovi informacije, ki jih zahteva nacionalni administrator, vključno z informacijami iz prilog III in V.

2. Nacionalni administrator v 20 delovnih dneh po prejemu vseh informacij v skladu z odstavkom 1 tega člena in členom 24 v registru Unije odpre račun preveritelja ali obvesti osebo, ki zaprosi za račun, o zavrnitvi zahtevka za odprtje računa v skladu s členom 22.

Člen 22

Zavrnitev zahtevka za odprtje računa

1. Nacionalni administrator preveri, ali so informacije in dokumenti, predloženi za odprtje računa, popolni, posodobljeni, natančni in resnični.

2. Nacionalni administrator lahko zahtevek za odprtje računa zavrne: (a) če so predloženi informacije in dokumenti nepopolni, zastareli ali kakor koli drugače nenatančni ali napačni; (b) če je oseba, ki zaprosi za račun, oziroma pri pravni osebi kdor koli izmed direktorjev osebe, ki zaprosi za račun, v preiskavi ali je bil v zadnjih petih letih obsojen zaradi goljufij v zvezi s pravicami do emisije ali kjotskimi enotami, pranja denarja, financiranja terorizma ali drugih hudih kaznivih dejanj, za namene katerih bi se ta račun lahko uporabil; (c) če nacionalni administrator upravičeno domneva, da bi se račun lahko uporabil za goljufije v zvezi s pravicami do emisije ali kjotskimi enotami, pranje denarja, financiranje terorizma ali druga huda kazniva dejanja; (d) če ima za to razloge, določene v nacionalni zakonodaji.

3. Če nacionalni administrator zavrne odprtje računa, lahko oseba, ki je zaprosila za račun, zavrnitvi ugovarja pri pristojnem organu na podlagi nacionalnega prava, ki nacionalnemu administratorju naroči, naj račun odpre, ali pa z obrazloženim sklepom podpre zavrnitev zahtevka v skladu z določbami nacionalne zakonodaje, kadar so te sorazmerne in je njihov namen uresničitev zakonitega cilja, ki je skladen s to uredbo.

Člen 23

Pooblaščeni zastopniki

1. Vsak račun razen računa preveritelja ima najmanj dva pooblaščena zastopnika. Račun preveritelja ima vsaj enega pooblaščenega zastopnika. Pooblaščeni zastopniki začenjajo transakcije in druge postopke v imenu imetnika računa.

2. Poleg pooblaščenih zastopnikov iz odstavka 1 imajo računi lahko tudi pooblaščene zastopnike, ki imajo v račun vpogled, ne morejo pa izvajati nikakršnih transakcij ali postopkov.

3. Računi lahko imajo enega ali več dodatnih pooblaščenih zastopnikov. Odobritev dodatnega pooblaščenega zastopnika je poleg odobritve pooblaščenega zastopnika potrebna za začetek transakcije, razen za: (a) prenose na račun, ki je v registru Unije uvrščen na seznam varnih računov imetnika računa; (b) transakcije, ki jih začnejo zunanje platforme za trgovanje, katerih računi so odprti v skladu s členom 20, in (c) zamenjavo pravic do emisije v skladu s členom 60, predajo pravic do emisije v skladu s členom 67, izbris pravic do emisije v skladu s členom 68 in preklic kjotskih enot v skladu s členom 69, če dodatni pooblaščeni zastopnik ni bil imenovan. V tem primeru začetek transakcije potrdi drug zastopnik računa.

4. Imetniki računov lahko omogočijo dostop do svojih računov prek zunanje platforme za trgovanje. Taki imetniki računov za pooblaščenega zastopnika imenujejo osebo, ki je že pooblaščeni zastopnik računa zunanje platforme za trgovanje.

5. Če pooblaščeni zastopnik iz tehničnih ali drugih razlogov ne more dostopati do registra Unije, lahko na zahtevo pooblaščenega zastopnika v njegovem imenu začne transakcije nacionalni administrator, če nacionalni administrator take zahteve dovoli in če dostop ni bil začasno prekinjen v skladu s to uredbo.

6. V specifikacijah za izmenjavo podatkov in tehničnih specifikacijah je lahko določeno največje dovoljeno število pooblaščenih zastopnikov in dodatnih pooblaščenih zastopnikov za vsako vrsto računa.

7. Pooblaščeni zastopniki in dodatni pooblaščeni zastopniki so fizične osebe, starejše od 18 let. Vsi pooblaščeni zastopniki in dodatni pooblaščeni zastopniki za posamezni račun so različne osebe, vendar je lahko ista oseba pooblaščeni zastopnik ali dodatni pooblaščeni zastopnik za več kot en račun. Država članica nacionalnega administratorja lahko določi, naj ima vsaj en od pooblaščenih zastopnikov za določen račun v njej stalno prebivališče, razen v primeru računov preveriteljev.

Člen 24

Imenovanje in odobritev pooblaščenih zastopnikov in dodatnih pooblaščenih zastopnikov

1. Oseba, ki želi zaprositi za račun, ob predložitvi zahtevka za odprtje računa imenuje določeno število pooblaščenih zastopnikov in dodatnih pooblaščenih zastopnikov v skladu s členom 23.

2. Imetnik računa pri imenovanju pooblaščenega zastopnika ali dodatnega pooblaščenega zastopnika zagotovi informacije, ki jih zahteva administrator. Te vključujejo najmanj informacije, določene v Prilogi VIII.

3. Nacionalni administrator v 20 delovnih dneh po prejemu vseh informacij, zahtevanih v skladu z odstavkom 2, odobri pooblaščenega zastopnika ali dodatnega pooblaščenega zastopnika ali pa imetnika računa obvesti o zavrnitvi kandidata. Kadar je za oceno informacij o kandidatu potrebnega več časa, lahko administrator podaljša postopek ocenjevanja za največ 20 dodatnih delovnih dni, o podaljšanju pa obvesti imetnika računa.

4. Nacionalni administrator preveri, ali so informacije in dokumenti, predloženi ob imenovanju pooblaščenega zastopnika ali dodatnega pooblaščenega zastopnika popolni, posodobljeni, natančni in resnični.

5. Nacionalni administrator lahko zavrne odobritev pooblaščenega zastopnika ali dodatnega pooblaščenega zastopnika: (a) če so predloženi informacije in dokumenti nepopolni, zastareli ali kakor koli drugače nenatančni ali napačni; (b) če je kandidat za pooblaščenega zastopnika v preiskavi ali je bil obsojen v zadnjih petih letih zaradi goljufije v zvezi s pravicami do emisije ali kjotskimi enotami, pranja denarja, financiranja terorizma ali drugih hudih kaznivih dejanj, za namene katerih bi se ta račun lahko uporabil; (c) če ima za to razloge, določene v nacionalni zakonodaji.

6. Če nacionalni administrator zavrne odobritev pooblaščenega zastopnika ali dodatnega pooblaščenega zastopnika, lahko imetnik računa zavrnitvi ugovarja pri pristojnem organu na podlagi nacionalnega prava, ki nacionalnemu administratorju naroči, naj zastopnika odobri, ali pa zavrnitev podpre z obrazloženim sklepom v skladu z določbami nacionalne zakonodaje, kadar so te sorazmerne in je njihov namen uresničitev zakonitega cilja, ki je skladen s to uredbo.

Člen 25

Posodabljanje informacij o računih in informacij o pooblaščenih zastopnikih

1. Vsi imetniki računov v desetih delovnih dneh obvestijo nacionalnega administratorja računa o spremembah informacij, predloženih za odprtje računa. Poleg tega imetniki računov nacionalnemu administratorju vsako leto do 31. decembra potrdijo, da so podatki o njihovem računu še vedno popolni, posodobljeni, natančni in resnični.

2. Operaterji zrakoplovov v desetih delovnih dneh obvestijo administratorja o svojih računih, kadar se združita dva ali več operaterjev zrakoplovov ali kadar se razdelijo na dva ali več operaterjev zrakoplovov.

3. Pri sporočanju sprememb je treba predložiti informacije, ki jih zahteva nacionalni administrator v skladu s tem oddelkom. Zadevni nacionalni administrator v 15 delovnih dneh po prejemu takega sporočila o spremembah in spremnih informacij odobri posodobitev informacij. Administrator lahko posodobitev informacij zavrne v skladu s členom 24(4) in (5). V primeru take zavrnitve se obvesti imetnik računa. Ugovori zoper tako zavrnitev se lahko v skladu s členom 22 predložijo pristojnemu organu ali organu, pristojnemu po nacionalni zakonodaji.

4. Nacionalni administrator vsaj enkrat na tri leta preveri, ali so informacije, ki so bile predložene z zahtevkom za odprtje računa, še zmeraj popolne, posodobljene, natančne in resnične, ter po potrebi od imetnika računa zahteva, naj sporoči kakršne koli spremembe.

5. Imetnik računa upravljavca lahko svoj račun proda ali odsvoji le skupaj z napravo, povezano z računom upravljavca.

6. V skladu z odstavkom 5 imetnik računa ne sme prodati ali odsvojiti lastništva nad svojim računom drugi osebi.

7. Pooblaščeni zastopnik ali dodatni pooblaščeni zastopnik svojega statusa kot takega ne sme prenesti na drugo osebo.

8. Imetnik računa lahko zahteva razrešitev pooblaščenega zastopnika s svojega računa. Po prejemu zahtevka nacionalni administrator začasno prekine dostop pooblaščenega zastopnika ali dodatnega pooblaščenega zastopnika do računa. V desetih delovnih dneh po prejemu zahtevka zadevni administrator pooblaščenega zastopnika razreši.

9. Imetnik računa lahko imenuje nove pooblaščene zastopnike ali dodatne pooblaščene zastopnike v skladu s členom 24.

10. Če se država članica upravljavka operaterja zrakoplova spremeni v skladu s postopkom iz člena 18a Direktive 2003/87/ES ali zaradi širitve Unije, centralni administrator posodobi nacionalnega administratorja na ustreznem računu operaterja zrakoplova. Če se spremeni administrator računa operaterja zrakoplova, lahko novi administrator od operaterja zrakoplova zahteva, naj predloži informacije o odprtju računa, ki jih zahteva v skladu s členom 17, in informacije o pooblaščenih zastopnikih, ki jih zahteva v skladu s členom 24.

11. V skladu z odstavkom 10 se država članica, odgovorna za upravljanje računa, ne spremeni.

Člen 26

Seznam varnih računov

1. Računi za izdražene pravice, imetniški računi in računi za trgovanje lahko imajo seznam varnih računov v registru Unije.

2. Računi z istim imetnikom se samodejno vključijo na seznam varnih računov.

3. Spremembe seznama varnih računov se začnejo in dokončajo po postopku iz člena 39 za prenose, opredeljene v oddelku 6 poglavja 2 naslova II. Spremembo potrdi dodatni pooblaščeni zastopnik, ali če ni bil imenovan noben dodatni pooblaščeni zastopnik, drug pooblaščeni zastopnik. Rok iz člena 39(3) se ne uporablja za izbris računov s seznama varnih računov; za vse druge spremembe seznama varnih računov velja rok sedmih dni.







Oddelek 3

Zapiranje računov

Člen 27

Zapiranje računov

Administrator v skladu s členom 32(1) v desetih delovnih dneh po prejemu zahtevka imetnika računa, razen računov iz členov 28, 29, 30 in 31, zapre račun.

Člen 28

Zapiranje računov upravljavcev

1. Pristojni organ nacionalnega administratorja v desetih delovnih dneh obvesti o preklicu ali začasnem preklicu dovoljenja za emisije toplogrednih plinov ali o zaprtju naprave. Nacionalni administrator v desetih delovnih dneh po prejemu takega obvestila zadevni podatek evidentira v registru Unije.

2. Nacionalni administrator lahko zapre račun upravljavca do 30. junija v letu, ki sledi letu zaprtja naprave oziroma preklica ali začasnega preklica dovoljenja za emisije toplogrednih plinov, če je zadevna naprava predala količino pravic, ki je enaka ali večja od njenih potrjenih emisij, in ni izključena v skladu s členom 27 Direktive 2003/87/ES.

Člen 29

Zapiranje računov operaterjev zrakoplovov

Nacionalni administrator zapre račune operaterjev zrakoplovov le, če mu tako naroči pristojni organ, ker se je v obvestilu imetnika računa ali z drugimi dokazi seznanil s tem, da se je operater zrakoplova združil z drugim operaterjem zrakoplova ali je operater zrakoplova prenehal izvajati vse dejavnosti iz Priloge I k Direktivi 2003/87/ES.

Člen 30

Zapiranje računov preveriteljev

1. Nacionalni administrator v desetih delovnih dneh po prejemu zahtevka preveritelja za zaprtje računa zapre račun preveritelja.

2. Poleg tega lahko tudi pristojni organ nacionalnemu administratorju naroči, naj zapre račun preveritelja, če je izpolnjen eden od naslednjih pogojev: (a) akreditacija preveritelja je potekla ali je bila preklicana; (b) preveritelj je prenehal izvajati svoje dejavnosti.

Člen 31

Zapiranje računov za skladnost z OPP

1. Centralni administrator zapre račun za skladnost z OPP najprej en mesec po določitvi stopnje usklajenosti za zadevni račun v skladu s členom 79 in najpozneje 21. decembra, potem ko imetniku računa pošlje predhodno obvestilo.

2. Centralni administrator zagotovi, da register Unije izvede prenos vseh mednarodnih dobropisov, tCER in lCER, uporabljenih v skladu s členom 81, na ustrezen račun KP za umik iz obtoka.

3. Kadar je neposredni prenos na ustrezen račun KP za umik iz obtoka prepovedan s predpisi o transakcijah, ki se uporabljajo za ITL in so bili pripravljeni na podlagi Kjotskega protokola, se mednarodni dobropisi, tCER in lCER, uporabljeni za skladnost, najprej prenesejo na poseben račun, ki ga v ta namen ustvari nacionalni administrator.

4. Centralni administrator ob zaprtju računa za skladnost z OPP zagotovi, da register Unije prenese AEA, ki so ostale na računu za skladnost z OPP, na račun za izbris po OPP.

Člen 32

Pozitivno stanje na računih, ki naj bi se zaprli

1. Če je na računu, ki naj bi ga administrator zaprl v skladu s členi 27, 28 in 29, pozitivno stanje pravic do emisije ali kjotskih enot, administrator od imetnika računa zahteva, naj določi drug račun, na katerega se prenesejo te pravice do emisije oziroma kjotske enote. Če imetnik računa na zahtevo administratorja ne odgovori v 40 delovnih dneh, administrator pravice do emisije in kjotske enote prenese na svoj nacionalni račun.

2. Če je na računu, do katerega je bil dostop začasno prekinjen v skladu s členom 34, pozitivno stanje pravic do emisije ali kjotskih enot, lahko pristojni organ zahteva, naj se te pravice do emisije in kjotske enote takoj prenesejo na ustrezni nacionalni račun.

Člen 33

Zapiranje računov in razrešitev pooblaščenega zastopnika na pobudo administratorja

1. Če se okoliščine, ki so povzročile začasno prekinitev dostopa do računov v skladu s členom 34, kljub več obvestilom ne odpravijo v razumnem roku, lahko pristojni organ naroči nacionalnemu administratorju, naj zapre oziroma v primeru računov upravljavcev ali računov operaterjev zrakoplovov spremeni status v blokiranega za tiste račune, do katerih je dostop začasno prekinjen, dokler pristojni organ ne odloči, da so okoliščine, ki so botrovale začasni prekinitvi, odpravljene.

2. Če je na osebnem računu ali računu za trgovanje stanje nič in v obdobju enega leta ni bila evidentirana nobena transakcija, lahko nacionalni administrator imetnika računa obvesti, da bo osebni račun ali račun za trgovanje zaprl v 40 delovnih dneh, razen če prejme zahtevek za ohranitev računa. Če od imetnika računa takega zahtevka ne prejme, lahko račun zapre.

3. Nacionalni administrator zapre račun upravljavca po naročilu pristojnega organa na podlagi ugotovitve, da ni verjetno, da bo predana še kakšna pravica.

4. Nacionalni administrator lahko razreši pooblaščenega zastopnika ali dodatnega pooblaščenega zastopnika, če meni, da bi bilo treba njegovo odobritev zavrniti v skladu s členom 24(3), in zlasti če ugotovi, da so bili dokumenti in informacije o istovetnosti, predloženi ob imenovanju zastopnika, nepopolni, zastareli ali kakor koli drugače nenatančni ali napačni.

5. Imetnik računa lahko v 30 koledarskih dneh ugovarja spremembi statusa svojega računa v skladu z odstavkom 1 ali razrešitvi svojega pooblaščenega zastopnika ali dodatnega pooblaščenega zastopnika v skladu z odstavkom 4 pri pristojnem organu na podlagi nacionalne zakonodaje, ta pa nacionalnemu administratorju naroči, naj znova odpre račun ali znova odobri pooblaščenega zastopnika ali dodatnega pooblaščenega zastopnika, ali pa z obrazloženim sklepom podpre spremembo statusa računa ali razrešitev zastopnika v skladu z določbami nacionalne zakonodaje, kadar so te sorazmerne in je njihov namen uresničitev zakonitega cilja, ki je skladen s to uredbo.







Oddelek 4

Začasna prekinitev dostopa do računov

Člen 34

Začasna prekinitev dostopa do računov

1. Administrator lahko začasno prekine dostop pooblaščenega zastopnika ali dodatnega pooblaščenega zastopnika do katerega koli računa v registru ali postopkov, do katerih bi ta zastopnik sicer imel dostop, če administrator upravičeno meni, da je pooblaščeni zastopnik: (a) poskušal dostopati do računov ali postopkov, za katere ni pooblaščen; (b) večkrat poskušal dostopati do računa ali postopka z uporabo nepravega uporabniškega imena in gesla ali (c) poskušal posegati v varnost, razpoložljivost, celovitost ali zaupnost registra Unije ali EUTL ali podatkov, ki se v njiju upravljajo oziroma shranjujejo.

2. Administrator lahko za posamezni račun začasno prekine dostop vseh pooblaščenih zastopnikov ali dodatnih pooblaščenih zastopnikov, če je izpolnjen eden od naslednjih pogojev: (a) imetnik računa je umrl in nima pravnega naslednika ali pa je prenehal obstajati kot pravna oseba; (b) imetnik računa ni plačal pristojbin; (c) imetnik računa je kršil pogoje, ki se uporabljajo za račun; (d) imetnik računa se ni strinjal s spremembami pogojev, ki sta jih določila nacionalni administrator ali centralni administrator; (e) imetnik računa ni priglasil sprememb informacij o računu ali ni predložil dokazov v zvezi z njimi ali dokazov v zvezi z novimi zahtevami za informacije o računu; (f) imetnik računa ni upošteval najmanjšega zahtevanega števila pooblaščenih zastopnikov za račun; (g) imetnik računa ni izpolnjeval zahteve države članice, da mora imeti pooblaščenega zastopnika s stalnim prebivališčem v državi članici nacionalnega administratorja; (h) imetnik računa ni izpolnjeval zahteve države članice, da mora imeti imetnik računa stalno prebivališče ali biti registriran v državi članici administratorja računa.

3. Administrator lahko začasno prekine dostop vseh pooblaščenih zastopnikov ali dodatnih pooblaščenih zastopnikov do posameznega računa ali jim onemogoči začenjanje postopkov z zadevnega računa: (a) za največ štiri tedne, če upravičeno meni, da se je ali da se bo račun uporabil za goljufije, pranje denarja, financiranje terorizma, korupcijo ali druga huda kazniva dejanja, ali (b) na podlagi določb nacionalne zakonodaje, katerih namen je uresničitev zakonitega cilja, oziroma v skladu z njimi.

4. Nacionalni administrator lahko začasno prekine dostop do računa, če meni, da bi bilo treba odprtje tega računa zavrniti v skladu s členom 22 ali da imetnik računa ne izpolnjuje več zahtev za odprtje računa.

5. Administrator računa razveljavi začasno prekinitev, takoj ko so okoliščine, ki so povzročile to prekinitev, odpravljene.

6. Imetnik računa lahko v 30 koledarskih dneh ugovarja začasni prekinitvi dostopa v skladu z odstavkoma 1 in 3 pri pristojnem organu ali organu, ki je pristojen po nacionalni zakonodaji, ta pa nacionalnemu administratorju naroči, naj znova vzpostavi dostop ali pa z obrazloženim sklepom podpre začasno prekinitev v skladu z določbami nacionalne zakonodaje, kadar so te sorazmerne in je njihov namen uresničitev zakonitega cilja, ki je skladen s to uredbo.

7. Poleg tega lahko tudi pristojni organ ali Komisija nacionalnemu administratorju ali centralnemu administratorju naroči, naj začasno prekine dostop, zaradi enega od razlogov, določenih v odstavkih 1, 2, 3 in 4.

8. Nacionalni organ pregona v državi članici administratorja lahko prav tako zahteva, naj administrator začasno prekine dostop, na podlagi nacionalne zakonodaje ter v skladu z njo.

9. Če se začasno prekine dostop do računa zunanje platforme za trgovanje, administrator začasno prekine tudi dostop zunanje platforme za trgovanje do uporabniških računov v skladu s členom 23(4). Če se začasno prekine dostop pooblaščenih zastopnikov in dodatnih pooblaščenih zastopnikov za račun zunanje platforme za trgovanje, administrator začasno prekine tudi dostop tistih zastopnikov, ki jim je dostop do zunanje platforme za trgovanje v skladu s členom 23(4) omogočil imetnik računa.

10. Če imetnik računa upravljavca ali računa operaterja zrakoplova zaradi začasne prekinitve v skladu s tem členom ne more predati pravic do emisije v desetih delovnih dneh pred rokom za predajo iz člena 12(2a) in (3) Direktive 2003/87/ES, nacionalni administrator, če to zahteva imetnik računa, preda količino pravic do emisije, ki jo določi imetnik računa.







NASLOV II

POSEBNE DOLOČBE ZA REGISTER UNIJE V ZVEZI S SISTEMOM UNIJE ZA TRGOVANJE Z EMISIJAMI







POGLAVJE 1

Preverjene emisije in skladnost

Člen 35

Podatki o preverjenih emisijah naprave ali operaterja zrakoplova

1. Kadar koli se to zahteva z nacionalno zakonodajo, vsak upravljavec in operater zrakoplova izbere preveritelja s seznama preveriteljev, registriranih pri nacionalnem administratorju, ki upravlja njegov račun. Če je upravljavec ali operater zrakoplova tudi preveritelj, za preveritelja ne sme izbrati samega sebe.

2. Nacionalni administrator, pristojni organ, ali če je tako odločil pristojni organ, imetnik računa ali preveritelj do 31. marca vnese podatke o emisijah za prejšnje leto.

3. Podatki o letnih emisijah se predložijo v obliki iz Priloge IX.

4. Ko se na podlagi preverjanja v skladu s členom 15(1) Direktive 2003/87/ES ugotovi, da je poročilo upravljavca o emisijah naprave v prejšnjem letu ali poročilo operaterja zrakoplova o emisijah vseh letalskih dejavnosti, ki jih je opravil v prejšnjem letu, zadovoljivo, preveritelj ali pristojni organ odobri letne preverjene emisije.

5. Nacionalni administrator ali pristojni organ emisije, odobrene v skladu z odstavkom 4, v registru Unije označi kot preverjene. Pristojni organ lahko določi, da je za označevanje emisij v registru Unije kot preverjenih namesto nacionalnega administratorja odgovoren preveritelj.

6. Pristojni organ lahko nacionalnemu administratorju naroči, naj popravi letne preverjene emisije naprave ali operaterja zrakoplova, da se zagotovi skladnost s členoma 14 in 15 Direktive 2003/87/ES, tako da popravljene preverjene ali ocenjene emisije navedene naprave ali operaterja zrakoplova v zadevnem letu vnese v register Unije.

7. Če 1. maja vsako leto v registru Unije ni evidentirano število preverjenih emisij naprave ali operaterja zrakoplova za prejšnje leto ali pa se izkaže, da je število preverjenih emisij napačno, se vsaka nadomestna ocena količine emisij, evidentirana v registru Unije, izračuna čim bolj v skladu s členoma 14 in 15 Direktive 2003/87/ES.

Člen 36

Blokiranje računov, ker preverjene emisije niso bile predložene

1. Če 1. aprila vsako leto v registru Unije niso evidentirane letne preverjene emisije naprave ali operaterja zrakoplova za prejšnje leto, centralni administrator zagotovi, da se v registru Unije status ustreznega računa upravljavca ali operaterja zrakoplova spremeni v blokiranega.

2. Ko so vse zamudne preverjene emisije naprave ali operaterja zrakoplova za zadevno leto evidentirane v registru Unije, centralni administrator zagotovi, da se v registru Unije status računa spremeni v odprtega.

Člen 37

Izračun stopenj usklajenosti

1. Centralni administrator zagotovi, da register Unije 1. maja vsako leto prikazuje stopnjo usklajenosti za prejšnje leto za vsako napravo in operaterja zrakoplova z odprtim ali blokiranim računom upravljavca oziroma računom operaterja zrakoplova, tako da izračuna vsoto vseh pravic do emisije, predanih za tekoče obdobje, ter odšteje vsoto vseh preverjenih emisij v tekočem obdobju do vključno tekočega leta in prišteje korekcijski faktor.

2. Korekcijski faktor iz odstavka 1 je nič, če je bila stopnja usklajenosti v zadnjem letu prejšnjega obdobja večja od nič, vendar ostane enak stopnji usklajenosti za zadnje leto prejšnjega obdobja, če je bila stopnja manjša ali enaka nič.

3. Centralni administrator zagotovi, da register Unije za vsako leto evidentira stopnjo usklajenosti za vsako napravo in vsakega operaterja zrakoplova.







POGLAVJE 2

Transakcije







Oddelek 1

Splošno

Člen 38

Na vsaki vrsti računa se lahko začenjajo le transakcije, ki jih za to vrsto računa izrecno določa ta uredba.

Člen 39

Izvedba prenosov

1. Za vse transakcije iz tega poglavja, ki jih ne začne zunanja platforma za trgovanje, register Unije zahteva potrdilo po drugi poti, preden se lahko transakcije začnejo. Transakcija se lahko začne šele takrat, ko je dodatni pooblaščeni zastopnik ali po potrebi drug zastopnik računa, katerega odobritev se zahteva v skladu s členom 23(3), transakcijo potrdil po drugi poti.

2. Za vse prenose iz člena 64 in oddelka 8 tega poglavja se prenos začne takoj, če je potrjen med 10:00 in 16:00 po srednjeevropskem času med ponedeljkom in vključno petkom, razen na državni praznik v državah članicah, ki se v tem primeru odločijo za začasno prekinitev teka roka iz odstavka 3.

Prenos, ki je potrjen ob katerem koli drugem času, se v primeru potrditve pred 10:00 po srednjeevropskem času začne isti dan med ponedeljkom in petkom, razen na državni praznik iz prvega pododstavka, ob 10:00 po srednjeevropskem času, v primeru potrditve po 16:00 po srednjeevropskem času pa naslednji dan med ponedeljkom in petkom, razen na državni praznik iz prvega pododstavka, ob 10:00 po srednjeevropskem času.

3. Za vse prenose pravic do emisije in kjotskih enot iz členov 64 in 65 ter za vse prenose iz člena 66 na račune, ki niso uvrščeni na seznam varnih računov imetnika zadevnega računa za trgovanje, se uporablja rok 26 ur med začetkom prenosa in trenutkom, ko se sporoči dokončanje prenosa v skladu s členom 104. Tek tega roka se začasno prekine med 00:00 in 24:00 po srednjeevropskem času ob sobotah in nedeljah. Države članice se lahko prav tako odločijo za začasno prekinitev teka tega roka med 00:00 in 24:00 po srednjeevropskem času ob državnih praznikih v zadevnem letu pod pogojem, da so tako odločitev objavile najkasneje 1. decembra v predhodnem letu.

4. Če zastopnik računa sumi, da je pri začetku določene transakcije prišlo do goljufije, lahko najpozneje dve uri pred iztekom roka iz odstavka 3 nacionalnemu administratorju ali po potrebi centralnemu administratorju naroči, naj v imenu zastopnika računa prenos prekliče, še preden se sporoči dokončanje prenosa. Takoj po takem zahtevku imetnik računa pristojnemu nacionalnemu organu pregona poroča o sumu goljufije. To poročilo se posreduje nacionalnemu administratorju ali po potrebi centralnemu administratorju v roku sedmih dni.

5. Po začetku prenosa v skladu z odstavkoma 1 in 2 se vsem predstavnikom računa pošlje obvestilo o predlaganem začetku prenosa.

Člen 40

Narava pravic in dokončnost transakcij

1. Pravica do emisije ali kjotska enota je zamenljiv in dematerializiran instrument, s katerim je mogoče trgovati na trgu.

2. Dematerializirana narava pravic in kjotskih enot pomeni, da njihov zapis v registru Unije predstavlja dokaz prima facie, ki je zadosten za dokazovanje lastništva nad njimi kot tudi nad čemer koli drugim, kar se v skladu s to uredbo upravlja v registru ali ima pooblastilo, da se lahko evidentira v registru Unije.

3. Zamenljivost pravic in kjotskih enot pomeni, da se vse obveznosti povrnitve ali nadomestila, ki lahko izhajajo iz nacionalne zakonodaje v zvezi z določeno pravico ali kjotsko enoto, za zadevno pravico ali kjotsko enoto izvedejo samo v naravi.

V skladu s členom 70 in postopkom usklajevanja iz člena 103 transakcija postane dokončna in nepreklicna, ko je dokončana v skladu s členom 104. Ne glede na določbe ali pravna sredstva iz nacionalne zakonodaje, ki bi lahko botrovali zahtevi po novi transakciji v registru Unije ali jo odrejali, transakcije, ki je postala dokončna in nepreklicna v skladu s to uredbo, v registru ne more izničiti noben zakon, uredba, predpis ali praksa v zvezi s prenehanjem veljavnosti pogodb ali transakcij.

Imetnikom računov ali tretjim stranem se ne prepreči, da bi uveljavili katero koli pravico ali zahtevek, ki izvira iz transakcije, ki jo imajo po zakonu, vključno s povrnitvijo, nadomestilom ali odškodnino, v zvezi s transakcijo, ki je postala dokončna v registru Unije, npr. v primeru goljufije ali tehnične napake, dokler to ne vodi v razveljavitev, preklic ali izničenje transakcije v registru Unije.

4. Kupec in imetnik pravice do emisije ali kjotske enote, ki ravna v dobri veri, pridobi lastništvo nad pravico do emisije ali kjotsko enoto brez kakršnih koli napak na lastniški pravici, ki izvirajo od prenositelja.







Oddelek 2

Ustvarjanje pravic

Člen 41

Ustvarjanje pravic

1. Centralni administrator lahko ustvari račun za skupno količino pravic v EU, račun za skupno količino pravic za letalstvo v EU, račun za dražbe v EU, račun za dražbe za letalstvo v EU, račun za zamenjavo dobropisov v EU in račun za mednarodne dobropise v EU, kot je ustrezno, ter ustvari ali prekliče račune in pravice v skladu z določbami prava Unije, vključno z določbami člena 3e(3), členov 9 in 9a, člena 10a(8) in člena 11a Direktive 2003/87/ES, člena 10(1) Uredbe (EU) št. 1031/2010 ali člena 41(1) Uredbe (EU) št. 920/2010.

2. Komisija v ustreznem trenutku ali trenutkih centralnemu administratorju naroči, naj ustvari tolikšno količino splošnih pravic, ki bo skupaj enakovredna količini, določeni v skladu s členom 2(1) Sklepa Komisije 2010/670/EU ( 4 ), na računih, ustvarjenih za namene člena 10a(8) Direktive 2003/87/ES, ali navedeno količino pravic na te račune prenese.

3. Centralni administrator zagotovi, da se v registru Unije za vsako ustvarjeno pravico do emisije določi edinstvena identifikacijska oznaka enote.

▼M2

4. Pravice, ki se ustvarijo od 1. januarja 2018 naprej v skladu s preglednico nacionalnih dodelitev ali preglednico upravičenosti do mednarodnih dobropisov države članice, ki je Evropski svet v skladu s členom 50 Pogodbe o Evropski uniji uradno obvestila o nameri o izstopu iz Unije, ali se prodajo na dražbi prek dražbenega sistema, ki ga imenuje takšna država članica, se označijo z oznako države in se razlikujejo glede na leto, ko so bile ustvarjene. Pravice, ustvarjene za leto 2018, se ne označijo z oznako države, kadar se v zadevni državi članici pravo Unije še ne preneha uporabljati do 30. aprila 2019 ali kadar je ustrezno zagotovljeno, da se predaja pravic izvede na pravno izvršljiv način najpozneje do 15. marca 2019, preden se v zadevni državi članici Pogodbi prenehata uporabljati. Zadevna država članica takoj po 15. marcu 2019 državam članicam in Komisiji poroča o skladnosti.

▼C1

Od dne, ki sledi dnevu, na katerega sta bili deponirani listini o ratifikaciji sporazuma o izstopu, se pravice, določene za leti 2019 in 2020, ne označujejo s kodo države, če se v sporazumu o ureditvi izstopa take države članice iz Evropske unije za emisije iz teh let zahteva zagotavljanje skladnosti z Direktivo 2003/87/ES.

▼B







Oddelek 3

Prenosi računov pred dražbami in dodelitvijo

Člen 42

Prenos splošnih pravic, ki bodo prodane na dražbi

1. Centralni administrator v imenu ustreznega dražitelja, imenovanega v skladu z Uredbo (EU) št. 1031/2010, pravočasno prenese splošne pravice z računa za skupno količino pravic v EU na račun za dražbe v EU v količini, ki ustreza letnim količinam, določenim v skladu s členom 10 navedene uredbe.

2. V primeru prilagajanja letnim količinam v skladu s členom 14 Uredbe (EU) št. 1031/2010 centralni administrator potrebam primerno prenese ustrezno količino splošnih pravic z računa za skupno količino pravic v EU na račun za dražbe v EU ali z računa za dražbe v EU na račun za skupno količino pravic v EU.

Člen 43

Prenos splošnih pravic, ki bodo brezplačno dodeljene

Centralni administrator pravočasno prenese splošne pravice z računa za skupno količino pravic v EU na račun za dodelitev pravic v EU v količini, ki ustreza vsoti brezplačno dodeljenih pravic v skladu s preglednicami nacionalnih dodelitev posameznih držav članic.

Člen 44

Prenos splošnih pravic v rezervo za nove udeležence

1. Centralni administrator pravočasno prenese splošne pravice z računa za skupno količino pravic v EU na račun za rezervo za nove udeležence v EU v količini, ki ustreza petim odstotkom količine pravic za celotno Unijo, določene s sklepi, sprejetimi v skladu s členoma 9 in 9a Direktive 2003/87/ES, od katere se odšteje količina pravic, ustvarjenih v skladu s členom 41(2) te uredbe.

2. Kadar se skupna količina pravic za Unijo poveča s sklepom, sprejetim v skladu s členoma 9 in 9a Direktive 2003/87/ES, centralni administrator prenese dodatne splošne pravice z računa za skupno količino pravic v EU na račun za rezervo za nove udeležence v EU v količini, ki ustreza petim odstotkom povečanja skupne količine pravic za Unijo.

3. Kadar se skupna količina pravic za Unijo zmanjša s sklepom, sprejetim v skladu s členoma 9 in 9a Direktive 2003/87/ES, centralni administrator izbriše splošne pravice na računu za rezervo za nove udeležence v EU v količini, ki ustreza petim odstotkom zmanjšanja skupne količine pravic za Unijo.

4. V primeru dodelitve pravic novim udeležencem ali dodelitve novim udeležencem po znatnem povečanju zmogljivosti v skladu s členoma 19 in 20 Sklepa 2011/278/EU centralni administrator končno količino pravic, ki se upravljavcu dodeli brezplačno za celotno obdobje trgovanja in ki je vnesena v EUTL v skladu s členom 51(2) te uredbe, prenese z računa za rezervo za nove udeležence v EU na račun za dodelitev pravic v EU.

Člen 45

Prenos pravic za letalstvo, ki bodo prodane na dražbi

1. Centralni administrator v imenu ustreznega dražitelja, imenovanega v skladu z Uredbo (EU) št. 1031/2010, pravočasno prenese pravice za letalstvo z računa za skupno količino pravic za letalstvo v EU na račun za dražbe za letalstvo v EU v količini, ki ustreza letnim količinam, določenim v skladu s členom 12(1) Uredbe (EU) št. 1031/2010.

2. V primeru prilagajanja letnim količinam v skladu s členom 14 Uredbe (EU) št. 1031/2010 centralni administrator potrebam primerno prenese ustrezno količino pravic za letalstvo z računa za skupno količino pravic za letalstvo v EU na račun za dražbe za letalstvo v EU ali z računa za dražbe za letalstvo v EU na račun za skupno količino pravic za letalstvo v EU.

Člen 46

Prenos pravic za letalstvo, ki bodo brezplačno dodeljene

1. Centralni administrator pravočasno prenese pravice za letalstvo z računa za skupno količino pravic za letalstvo v EU na račun za dodelitev pravic za letalstvo v EU v količini, ki ustreza količini pravic za letalstvo, ki bo dodeljena brezplačno in določena s sklepom Komisije, sprejetim na podlagi člena 3e(3) Direktive 2003/87/ES.

2. Kadar se količina pravic za letalstvo, ki bodo brezplačno dodeljene, poveča s sklepom v skladu s členom 3e(3) Direktive 2003/87/ES, centralni administrator prenese dodatne pravice za letalstvo z računa za skupno količino pravic za letalstvo v EU na račun za dodelitev pravic za letalstvo v EU v količini, ki ustreza povečanju količine pravic za letalstvo, ki bodo dodeljene brezplačno.

3. Kadar se količina pravic za letalstvo, ki bodo brezplačno dodeljene, zmanjša s sklepom v skladu s členom 3e(3) Direktive 2003/87/ES, centralni administrator izbriše pravice za letalstvo z računa za dodelitev pravic za letalstvo v EU v količini, ki ustreza zmanjšanju količine pravic za letalstvo, ki bodo dodeljene brezplačno.

Člen 47

Prenos pravic za letalstvo v posebno rezervo

1. Centralni administrator pravočasno prenese pravice za letalstvo z računa za skupno količino pravic za letalstvo v EU na račun za posebno rezervo v EU v količini, ki ustreza količini pravic za letalstvo v posebni rezervi, določeni s sklepom, sprejetim na podlagi člena 3e(3) Direktive 2003/87/ES.

2. Kadar se količina pravic za letalstvo v posebni rezervi poveča s sklepom, sprejetim v skladu s členom 3e(3) Direktive 2003/87/ES, centralni administrator prenese dodatne pravice za letalstvo z računa za skupno količino pravic za letalstvo v EU na račun za posebno rezervo v EU v količini, ki ustreza povečanju količine pravic za letalstvo v posebni rezervi.

3. Kadar se količina pravic za letalstvo v posebni rezervi zmanjša s sklepom, sprejetim na podlagi člena 3e(3) Direktive 2003/87/ES, centralni administrator izbriše pravice za letalstvo z računa za posebno rezervo v EU v količini, ki ustreza zmanjšanju količine pravic za letalstvo v posebni rezervi.

4. V primeru dodelitve pravic iz posebne rezerve v skladu s členom 3f Direktive 2003/87/ES se končna količina pravic za letalstvo, ki se operaterju zrakoplova dodeli brezplačno za celotno obdobje trgovanja in ki je vnesena v EUTL v skladu s členom 54(2) te uredbe, samodejno prenese z računa za posebno rezervo v EU na račun za dodelitev pravic za letalstvo v EU.

Člen 48

Prenos splošnih pravic na račun za skupno količino pravic v EU

Na koncu vsakega obdobja trgovanja centralni administrator prenese vse pravice, ki so ostale na računu za dodelitev pravic v EU in računu za rezervo za nove udeležence v EU, na račun za skupno količino pravic v EU.

Člen 49

Prenos pravic za letalstvo na račun za skupno količino pravic za letalstvo v EU

Na koncu vsakega obdobja trgovanja centralni administrator prenese vse pravice, ki so ostale na računu za posebno rezervo v EU, na račun za skupno količino pravic za letalstvo v EU.

Člen 50

Izbris pravic za letalstvo

Centralni administrator zagotovi, da se na koncu vsakega obdobja trgovanja vse pravice, ki so ostale na računu za dodelitev pravic za letalstvo v EU, prenesejo na račun za izbris pravic v Uniji.







Oddelek 4

Dodelitev nepremičnim napravam

Člen 51

Vnos preglednic nacionalnih dodelitev v EUTL

1. Vse države članice do 31. decembra 2012 obvestijo Komisijo o svojih preglednicah nacionalnih dodelitev za obdobje 2013–2020. Države članice zagotovijo, da preglednice nacionalnih dodelitev vključujejo informacije iz Priloge X.

2. Komisija centralnemu administratorju naroči, naj preglednico nacionalnih dodelitev vnese v EUTL, če meni, da je skladna z Direktivo 2003/87/ES, Sklepom 2011/278/EU in sklepi, ki jih Komisija sprejme na podlagi člena 10c(6) Direktive 2003/87/ES. V nasprotnem primeru Komisija preglednico nacionalnih dodelitev v razumnem roku zavrne in o tem nemudoma obvesti zadevno državo članico ter navede razloge za zavrnitev in opredeli merila, ki morajo biti izpolnjena, da bo naslednjič preglednica sprejeta. Zadevna država članica Komisiji predloži prenovljeno preglednico nacionalnih dodelitev v roku treh mesecev.

Člen 52

Spremembe preglednic nacionalnih dodelitev

1. Nacionalni administrator spremeni preglednico nacionalnih dodelitev v EUTL, če: (a) je bilo dovoljenje naprave preklicano ali mu je kakor koli drugače potekla veljavnost; (b) je naprava prenehala opravljati dejavnosti; (c) se je naprava razdelila na dve ali več naprav; (d) sta se dve ali več naprav združili v eno.

2. Država članica Komisijo obvesti o spremembah v svoji preglednici nacionalnih dodelitev v zvezi z: (a) dodelitvami novim udeležencem ali dodelitvami novim udeležencem po znatnem povečanju zmogljivosti; (b) delnim prenehanjem dejavnosti in znatnim zmanjšanjem zmogljivosti; (c) brezplačno dodelitvijo v skladu s členom 10c Direktive 2003/87/ES, upravičeno zaradi poteka naložb, ki so bile izvedene in o katerih je bilo Komisiji predloženo poročilo v skladu s členom 10c(1) navedene direktive; (d) katero koli drugo spremembo, ki ni navedena v odstavku 1.

Komisija ob prejemu obvestila iz prvega pododstavka centralnemu administratorju naroči, naj preglednico nacionalnih dodelitev v EUTL ustrezno spremeni, če meni, da so spremembe preglednice nacionalnih dodelitev skladne z Direktivo 2003/87/ES, Sklepom 2011/278/EU in sklepi, ki jih Komisija sprejme na podlagi člena 10c(6) Direktive 2003/87/ES. V nasprotnem primeru Komisija spremembe v razumnem roku zavrne in o tem nemudoma obvesti zadevno državo članico ter navede razloge za zavrnitev in opredeli merila, ki morajo biti izpolnjena, da bodo spremembe naslednjič sprejete.

Člen 53

Brezplačna dodelitev splošnih pravic

1. Nacionalni administrator v preglednici nacionalnih dodelitev za vsakega upravljavca, za vsako leto in za vsako pravno podlago iz Priloge X označi, ali je naprava upravičena do dodelitve za zadevno leto ali ne.

2. Centralni administrator od 1. februarja 2013 zagotovi, da register Unije samodejno prenaša splošne pravice z računa za dodelitev pravic v EU skladno z zadevno preglednico nacionalnih dodelitev na zadevni odprti ali blokirani račun upravljavca, ob upoštevanju načinov samodejnega prenosa, opredeljenih v specifikacijah za izmenjavo podatkov in tehničnih specifikacijah iz člena 105.

3. Kadar izključeni račun upravljavca ne prejme pravic na podlagi odstavka 2, se navedene pravice na ta račun ne prenesejo, če se njegov status pozneje spremeni v odprtega.

4. Centralni administrator zagotovi, da lahko upravljavec izvede prenose, s katerimi na račun za dodelitev pravic v EU vrne preveliko število pravic, kadar je centralni administrator spremenil preglednico nacionalnih dodelitev države članice v skladu s členom 52(2), da bi popravil čezmerno dodelitev pravic temu upravljavcu, in je pristojni organ od zadevnega upravljavca zahteval vračilo takega prevelikega števila pravic.







Oddelek 5

Dodelitev operaterjem zrakoplovov

Člen 54

Vnos preglednic nacionalnih dodelitev za letalstvo v EUTL

1. Vse države članice do 30. decembra 2012 obvestijo Komisijo o svojih preglednicah nacionalnih dodelitev za letalstvo za obdobje 2013–2020. Države članice zagotovijo, da preglednice nacionalnih dodelitev za letalstvo vključujejo informacije iz Priloge XI.

2. Komisija centralnemu administratorju naroči, naj preglednico nacionalnih dodelitev za letalstvo vnese v EUTL, če meni, da je preglednica nacionalnih dodelitev za letalstvo skladna z Direktivo 2003/87/ES, zlasti z dodelitvami, ki jih države članice izračunajo in objavijo v skladu s členom 3e(4) navedene direktive. V nasprotnem primeru Komisija preglednico nacionalnih dodelitev za letalstvo v razumnem roku zavrne in o tem nemudoma obvesti zadevno državo članico ter navede razloge za zavrnitev in opredeli merila, ki morajo biti izpolnjena, da bo naslednjič preglednica sprejeta. Zadevna država članica Komisiji predloži prenovljeno preglednico nacionalnih dodelitev za letalstvo v roku treh mesecev.

Člen 55

Spremembe preglednic nacionalnih dodelitev za letalstvo

1. Nacionalni administrator spremeni preglednico nacionalnih dodelitev za letalstvo v EUTL, če: (a) je operater zrakoplova prenehal opravljati vse dejavnosti iz Priloge I k Direktivi 2003/87/ES; (b) se je operater zrakoplova razdelil na dva ali več operaterjev zrakoplovov; (c) sta se dva ali več operaterjev zrakoplovov združila v enega operaterja zrakoplova.

2. Država članica Komisijo obvesti o spremembah v svoji preglednici nacionalnih dodelitev za letalstvo v zvezi z: (a) vsemi dodelitvami iz posebne rezerve v skladu s členom 3f Direktive 2003/87/ES; (b) katero koli prilagoditvijo po sprejetju ukrepov v skladu s členom 25a Direktive 2003/87/ES; (c) katero koli drugo spremembo, ki ni navedena v odstavku 1.

3. Komisija centralnemu administratorju naroči, naj preglednico nacionalnih dodelitev za letalstvo v EUTL ustrezno spremeni, če meni, da je sprememba preglednice nacionalnih dodelitev za letalstvo v skladu z Direktivo 2003/87/ES, zlasti z dodelitvami, ki se izračunajo in objavijo v skladu s členom 3f(7) navedene direktive v primeru dodelitev iz posebne rezerve. V nasprotnem primeru Komisija spremembe v razumnem roku zavrne in o tem nemudoma obvesti državo članico ter navede razloge za zavrnitev in opredeli merila, ki morajo biti izpolnjena, da bodo spremembe naslednjič sprejete.

4. Če združitev operaterjev zrakoplovov vključuje operaterje zrakoplovov, ki jih upravljajo različne države članice, spremembo na podlagi točke (c) odstavka 1 izvede nacionalni administrator, ki upravlja operaterja zrakoplova, katerega dodelitev se bo združila z dodelitvijo drugega operaterja zrakoplova. Pred vnosom sprememb se pridobi soglasje nacionalnega administratorja, ki upravlja operaterja zrakoplova, v katerega dodelitev se bo vključila dodelitev pridruženega operaterja zrakoplova.

Člen 56

Brezplačna dodelitev pravic za letalstvo

1. Nacionalni administrator za vsakega operaterja zrakoplova in za vsako leto označi, ali je operater zrakoplova upravičen do dodelitve za zadevno leto v preglednici nacionalnih dodelitev za letalstvo ali ne.

2. Centralni administrator od 1. februarja 2013 zagotovi, da register Unije samodejno prenaša pravice za letalstvo z računa za dodelitev pravic za letalstvo v EU skladno z zadevno preglednico dodelitev na zadevni odprti ali blokirani račun operaterja zrakoplova, ob upoštevanju podrobnosti samodejnega prenosa, opredeljenih v specifikacijah za izmenjavo podatkov in tehničnih specifikacijah iz člena 105.

3. Kadar izključeni račun operaterja zrakoplova ne prejme pravic na podlagi odstavka 2, se navedene pravice na ta račun ne prenesejo, če se njegov status pozneje spremeni v odprtega.

▼M4

4. Kadar velja sporazum v skladu s členom 25 Direktive 2003/87/ES in določa prenos pravic za letalstvo na račune operaterjev zrakoplovov v registru drugega sistema za trgovanje z emisijami toplogrednih plinov, centralni administrator v sodelovanju z administratorjem tega drugega registra zagotovi, da register Unije te pravice za letalstvo prenese z računa za dodelitev pravic za letalstvo v EU na ustrezne račune tega drugega registra.

5. Kadar velja sporazum v skladu s členom 25 Direktive 2003/87/ES in določa prenos pravic za letalstvo, ki spadajo v okvir drugega sistema za trgovanje z emisijami toplogrednih plinov, na račune operaterjev zrakoplovov v registru Unije, centralni administrator v sodelovanju z administratorjem tega drugega registra zagotovi, da register Unije te pravice za letalstvo prenese z ustreznih računov tega drugega registra na račune operaterjev zrakoplovov v registru Unije ob odobritvi pristojnega organa, odgovornega za upravljanje tega drugega sistema za trgovanje z emisijami toplogrednih plinov.

▼B

Člen 57

Vračilo pravic za letalstvo

Kadar se po prenosu pravic na račune operaterjev zrakoplova za zadevno leto v skladu s členom 56 te uredbe izvede sprememba preglednice nacionalnih dodelitev za letalstvo na podlagi člena 25a Direktive 2003/87/ES, centralni administrator izvede vse prenose, ki so potrebni zaradi katerega koli ukrepa, sprejetega v skladu s členom 25a Direktive 2003/87/ES.







Oddelek 6

Uporaba CER in ERU

Člen 58

Mednarodni dobropisi, ki se hranijo v registru Unije

1. Centralni administrator zagotovi, da se CER in ERU iz projektov, ki jih gostijo države članice, na računih ETS v registru Unije hranijo samo, če njihova izdaja ni bila prepovedana s členom 11b Direktive 2003/87/ES.

Centralni administrator zagotovi, da se ERU – če so te izdane za zmanjšanja emisij, dosežena do 31. decembra 2012, vendar v povezavi s projekti, ki jih gostijo države članice in vključujejo dejavnosti, ki niso navedene v Prilogi I k Direktivi 2003/87/ES, kakor je bila spremenjena z Uredbo (ES) št. 219/2009 Evropskega parlamenta in Sveta ( 5 ), temveč so navedene v Prilogi I k Direktivi 2003/87/ES, kakor je bila spremenjena z Direktivo 2009/29/ES Evropskega parlamenta in Sveta ( 6 ), – na računih ETS v registru Unije hranijo samo, če so izdane pred 30. aprilom 2013.

2. Centralni administrator zagotovi, da se ERU – če so te izdane po 31. decembru 2012 za zmanjšanja emisij, dosežena do 31. decembra 2012 v povezavi s projekti v tretjih državah, ki nimajo pravno zavezujočih in količinsko opredeljenih ciljev glede zmanjšanja emisij v obdobju 2013–2020, kot so določeni v spremembi Kjotskega protokola v skladu s členom 3(9) Protokola, ali ki niso deponirale listine o ratifikaciji v zvezi s tako spremembo Kjotskega protokola – na računih ETS v registru Unije hranijo samo, kadar se nanašajo na zmanjšanja emisij, ki so bila preverjena v skladu s postopkom preverjanja v Nadzornem odboru za skupno izvajanje, določenim s Sklepom 9/CMP.1 (tj. v skladu s tako imenovanim postopkom druge poti („track 2 procedure“)), ali če tako preverjanje ni mogoče, kadar je neodvisen subjekt, akreditiran v skladu s Sklepom 9/CMP.1, za zadevne ERU potrdil, da so bile izdane za zmanjšanja emisij, dosežena pred 31. decembrom 2012.

3. Centralni administrator nacionalnim administratorjem zagotovi seznam računov ETS, na katerih so mednarodni dobropisi, ki se v skladu z odstavkoma 1 in 2 ne smejo hraniti po datumih iz navedenih odstavkov. Nacionalni administrator na podlagi tega seznama od imetnika računa zahteva, naj navede račun KP, na katerega se prenesejo taki mednarodni dobropisi.

Če imetnik računa na zahtevo administratorja ne odgovori v 40 delovnih dneh, administrator mednarodne dobropise prenese na nacionalni račun KP.

Člen 59

Vnos preglednic upravičenosti do mednarodnih dobropisov v EUTL

1. Vse države članice v enem mesecu po sprejetju ukrepov v skladu s členom 11a(8) Direktive 2003/87/ES obvestijo Komisijo o svojih preglednicah upravičenosti do mednarodnih dobropisov. Države članice zagotovijo, da preglednica upravičenosti do mednarodnih dobropisov vključuje skupno začetno upravičenost do mednarodnih dobropisov za obdobje 2008–2020 za vsakega upravljavca in operaterja zrakoplova ter informacije iz Priloge XII.

2. Komisija centralnemu administratorju naroči, naj preglednico upravičenosti do mednarodnih dobropisov vnese v EUTL, če meni, da je skladna z Direktivo 2003/87/ES in ukrepi, sprejetimi na podlagi člena 11a(8) navedene direktive. V nasprotnem primeru Komisija preglednico upravičenosti do mednarodnih dobropisov v razumnem roku zavrne in o tem nemudoma obvesti državo članico ter navede razloge za zavrnitev in opredeli merila, ki morajo biti izpolnjena, da bo naslednjič priglašena preglednica sprejeta. Država članica Komisiji predloži prenovljeno preglednico upravičenosti do mednarodnih dobropisov v roku enega meseca.

3. Država članica Komisijo obvesti o spremembah svoje preglednice upravičenosti do mednarodnih dobropisov, vključno z upravičenostmi novih udeležencev. Komisija centralnemu administratorju naroči, naj preglednico upravičenosti do mednarodnih dobropisov v EUTL ustrezno spremeni, če meni, da so spremembe skladne z Direktivo 2003/87/ES in ukrepi, sprejetimi na podlagi člena 11a(8) navedene direktive. V nasprotnem primeru Komisija spremembe v razumnem roku zavrne in o tem nemudoma obvesti državo članico, pri čemer navede razloge za zavrnitev in opredeli merila, ki morajo biti izpolnjena, da bodo spremembe naslednjič sprejete.

Člen 60

Uporaba mednarodnih dobropisov z zamenjavo pravic

1. Upravljavec lahko zahteva zamenjavo mednarodnega dobropisa za splošno pravico v skladu s členom 11a(2) Direktive 2003/87/ES do 31. marca 2015 ter v skladu s členom 11a(3) in (4) navedene direktive do 31. decembra 2020. Zadevni upravljavec predlaga prenos mednarodnih dobropisov z ustreznega računa upravljavca na račun za mednarodne dobropise za upravljavce v EU v registru Unije.

Operater zrakoplova lahko zahteva zamenjavo mednarodnega dobropisa za pravico za letalstvo v skladu s členom 11a(2) Direktive 2003/87/ES do 31. marca 2015 ter v skladu s členom 11a(3) in (4) navedene direktive do 31. decembra 2020. Zadevni operater zrakoplova predlaga prenos mednarodnih dobropisov z ustreznega računa operaterja zrakoplova na račun za mednarodne dobropise za operaterje zrakoplovov v EU v registru Unije.

2. Centralni administrator na zahtevo zagotovi, da register Unije prenese mednarodne dobropise na ustrezni račun za mednarodne dobropise v EU, če: (a) status računa, s katerega se pravice odvzema, ta prenos omogoča; (b) je bila zadevna preglednica upravičenosti do mednarodnih dobropisov vnesena v EUTL in je upravljavec ali operater zrakoplova naveden v preglednici v skladu s členom 59; (c) število enot, ki se predlaga za prenos, ne presega preostale upravičenosti do dobropisov v skladu s členom 61; (d) vse enote, predlagane za prenos, izpolnjujejo pogoje za uporabo v skladu s členoma 11a in 11b Direktive 2003/87/ES, členom 58 te uredbe ter morebitnimi ukrepi, sprejetimi na podlagi člena 11a(9) Direktive 2003/87/ES.

3. Centralni administrator ob dokončanju prenosa v skladu s prvim pododstavkom odstavka 1 zagotovi, da register Unije ustvari enako število splošnih pravic na računu za zamenjavo dobropisov za upravljavce v EU ter da v imenu zadevnega pristojnega organa prenese enako število splošnih pravic na račun upravljavca, s katerega so se pravice odvzele.

Centralni administrator ob dokončanju prenosa v skladu z drugim pododstavkom odstavka 1 zagotovi, da register Unije ustvari enako število pravic za letalstvo na računu za zamenjavo dobropisov za operaterje zrakoplovov v EU ter da v imenu zadevnega pristojnega organa prenese enako število pravic za letalstvo na račun operaterja zrakoplova, s katerega so se pravice odvzele.

Člen 61

Izračun preostale upravičenosti do mednarodnih dobropisov

1. Centralni administrator zagotovi, da register Unije samodejno določi preostalo upravičenost do mednarodnih dobropisov za vsakega upravljavca ali operaterja zrakoplova, tako da od skupne začetne upravičenosti do mednarodnih dobropisov, navedene v skladu s členom 59, odšteje: (a) vsoto vseh CER in ERU, ki jih je upravljavec ali operater zrakoplova predal v skladu s členom 11a Direktive 2003/87/ES, kakor je bila spremenjena z Uredbo (ES) št. 219/2009; (b) vsoto vseh CER in ERU, prenesenih na račun za mednarodne dobropise v EU v skladu s členom 60 te uredbe.

2. Centralni administrator zagotovi, da register Unije popravi preostalo upravičenost do mednarodnih dobropisov, tako da ta odraža razveljavitve v skladu s členom 70.







Oddelek 7

Dražba

Člen 62

Vnos preglednic dražb v EUTL

1. V roku enega meseca od določitve in objave časovnega razporeda dražb v skladu s členi 11(1), 13(1), 13(2) ali 32(4) Uredbe (EU) št. 1031/2010 zadevni dražbeni sistem Komisiji predloži ustrezno preglednico dražb. Dražbeni sistem predloži dve preglednici dražb za vsako koledarsko leto od leta 2012, eno za dražbo splošnih pravic in eno za dražbo pravic za letalstvo, ter zagotovi, da preglednici dražb vključujeta informacije iz Priloge XIII.

2. Če meni, da je preglednica dražb skladna z Uredbo (EU) št. 1031/2010, Komisija centralnemu administratorju naroči, naj jo vnese v EUTL. V nasprotnem primeru Komisija preglednico dražb v razumnem roku zavrne in o tem nemudoma obvesti dražbeni sistem, pri čemer navede razloge za zavrnitev in opredeli merila, ki morajo biti izpolnjena, da bo preglednica naslednjič sprejeta. Dražbeni sistem Komisiji predloži prenovljeno preglednico dražb v roku treh mesecev.

Člen 63

Spremembe preglednic dražb

1. Zadevni dražbeni sistem Komisijo nemudoma obvesti o kakršnih koli spremembah v preglednici dražb, ki so potrebne.

2. Če meni, da je prenovljena preglednica dražb skladna z Uredbo (EU) št. 1031/2010, Komisija centralnemu administratorju naroči, naj jo vnese v EUTL. V nasprotnem primeru Komisija spremembe v razumnem roku zavrne in o tem nemudoma obvesti dražbeni sistem, pri čemer navede razloge za zavrnitev in opredeli merila, ki morajo biti izpolnjena, da bodo spremembe naslednjič sprejete.

3. Komisija lahko centralnemu administratorju naroči, naj začasno prekine prenos pravic do emisije, kot je opredeljen v preglednici dražb, če opazi potrebno spremembo preglednice dražb, o kateri je dražbeni sistem ni obvestil.

Člen 64

Dražba pravic

1. Komisija pravočasno naroči centralnemu administratorju, naj na zahtevo zadevnega dražitelja, imenovanega v skladu z Uredbo (EU) št. 1031/2010, prenese splošne pravice z računa za dražbe v EU in/ali pravice za letalstvo z računa za dražbe za letalstvo v EU na ustrezni račun za izdražene pravice v skladu s preglednicami dražb. Za pravice, ustvarjene za dražbe v skladu s členom 10(1) Uredbe (EU) št. 1031/2010, Komisija centralnemu administratorju pravočasno naroči, naj na zahtevo zadevnega dražitelja prenese pravice z računa, na katerem so bile pravice ustvarjene, na račun, ki se je odprl za izdražene pravice, kot je navedeno v ustrezni preglednici dražb. Kot zahteva šteje predložitev preglednice dražb v skladu s členom 62.

2. Imetnik zadevnega računa za izdražene pravice zagotovi prenos izdraženih pravic uspešnim ponudnikom ali njihovim pravnim naslednikom v skladu z Uredbo (EU) št. 1031/2010.

3. V skladu z Uredbo (EU) št. 1031/2010 se od pooblaščenega zastopnika računa za izdražene pravice lahko zahteva, naj vse pravice, ki niso bile dobavljene, prenese z računa za izdražene pravice na račun za dražbe pravic v EU.







Oddelek 8

Trgovanje

Člen 65

Prenos pravic ali kjotskih enot, ki ga začne imetniški račun

1. Ob upoštevanju odstavka 2 centralni administrator zagotovi, da na zahtevo imetnika imetniškega računa register Unije izvede prenos pravic ali kjotskih enot na kateri koli drug račun, razen če tak prenos ni mogoč zaradi statusa računa, s katerega se pravice odvzema, ali računa, ki pravice sprejema.

2. Računi upravljavcev, računi operaterjev zrakoplovov in osebni računi lahko prenašajo pravice ali kjotske enote samo na račun na seznamu varnih računov, vzpostavljenem v skladu s členom 26, razen pri: (a) zamenjavi mednarodnih dobropisov v skladu s členom 60; (b) predaji pravic do emisije v skladu s členom 67; (c) izbrisu pravic do emisije v skladu s členom 68; (d) preklicu kjotskih enot v skladu s členom 69.

Člen 66

Prenos pravic ali kjotskih enot, ki ga začne račun za trgovanje

Centralni administrator na zahtevo imetnika računa za trgovanje zagotovi, da register Unije izvede prenos pravic ali kjotskih enot na imetniški račun ali račun za trgovanje v registru Unije, razen če tak prenos ni mogoč zaradi statusa računa, s katerega se pravice odvzema.







Oddelek 9

Predaja pravic do emisije

Člen 67

Predaja pravic do emisije

1. Upravljavec ali operater zrakoplova pravice do emisije preda tako, da registru Unije predlaga, naj: (a) določeno število pravic do emisije, ustvarjenih zaradi skladnosti v istem obdobju trgovanja, prenese z ustreznega računa upravljavca ali operaterja zrakoplova na račun za izbris pravic v Uniji; (b) evidentira število in vrsto prenesenih pravic do emisije kot predane za emisije naprave upravljavca ali emisije operaterja zrakoplova v tekočem obdobju.

2. Pravice za letalstvo lahko predajo le operaterji zrakoplovov.

3. Pravice do emisije, ki je že bila predana, ni mogoče znova predati.

▼M2

4. Pravice z oznako države v skladu s členom 41(4) se ne smejo predati.

▼M4

5. Kadar velja sporazum v skladu s členom 25 Direktive 2003/87/ES, se odstavki 1, 2 in 3 tega člena uporabljajo za enote, izdane v okviru sistema za trgovanje z emisijami toplogrednih plinov, povezanega z EU ETS.

▼B







Oddelek 10

Izbris pravic do emisije in preklic Kjotskih enot

Člen 68

Izbris pravic do emisije

1. Centralni administrator zagotovi, da register Unije na zahtevo imetnika računa v skladu s členom 12(4) Direktive 2003/87/ES izbriše pravice do emisije, ki jih ima imetnik na računih, tako da: (a) prenese določeno število pravic do emisije z ustreznega računa na račun za izbris pravic v Uniji; (b) število prenesenih pravic do emisije evidentira kot izbrisane za tekoče leto.

2. Izbrisane pravice do emisije se za nobeno emisijo ne evidentirajo kot predane.

Člen 69

Preklic kjotskih enot

Centralni administrator zagotovi, da register Unije na zahtevo imetnika računa v skladu s členom 12(4) Direktive 2003/87/ES prekliče kjotske enote, ki jih ima imetnik na računih, tako da prenese določeno vrsto in število kjotskih enot z ustreznega računa na račun za preklic registra KP administratorja računa ali račun za preklic registra Unije.







Oddelek 11

Razveljavitev transakcije

Člen 70

Razveljavitev dokončanih postopkov, ki so bili začeti pomotoma

1. Če imetnik računa ali nacionalni administrator, ki deluje v imenu imetnika računa, nenamerno ali pomotoma začne eno od transakcij iz odstavka 2, lahko imetnik računa administratorju svojega računa v pisnem zahtevku predlaga, naj razveljavi dokončano transakcijo. Zahtevek ustrezno podpišejo pooblaščeni predstavnik ali predstavniki imetnika računa, ki imajo dovoljenje za začenjanje vrste transakcije, ki bo razveljavljena, pri čemer se ta zahtevek pošlje v petih delovnih dneh po dokončanju postopka. Zahtevek vsebuje izjavo, da je bila transakcija začeta pomotoma ali nenamerno.

2. Imetniki računov lahko predlagajo razveljavitev naslednjih transakcij: (a) predaje pravic do emisije; (b) izbrisa pravic do emisije; (c) zamenjave mednarodnih dobropisov.

3. Če administrator računa ugotovi, da zahtevek izpolnjuje pogoje iz odstavka 1, in se z njim strinja, lahko predlaga razveljavitev transakcije v registru Unije.

4. Če nacionalni administrator nenamerno ali pomotoma začne eno od transakcij iz odstavka 5, lahko centralnemu administratorju v pisnem zahtevku predlaga, naj razveljavi dokončano transakcijo. Zahtevek vsebuje izjavo, da je bila transakcija začeta pomotoma ali nenamerno.

5. Nacionalni administratorji lahko predlagajo razveljavitev naslednjih transakcij: (a) dodelitve splošnih pravic do emisije; (b) dodelitve pravic za letalstvo.

6. Centralni administrator zagotovi, da register Unije sprejme predlog za razveljavitev, predložen v skladu z odstavkoma 1 in 4, blokira enote, ki naj bi se z njo prenesle, in predlog posreduje centralnemu administratorju, če so izpolnjeni vsi naslednji pogoji: (a) transakcija predaje ali izbrisa pravic, ki bo razveljavljena, ni bila dokončana več kot 30 delovnih dni pred predlogom administratorja računa v skladu z odstavkom 3; (b) zaradi razveljavitve se za prejšnje leto za nobenega upravljavca ne šteje, da ne izpolnjuje zahtev; (c) namembni račun transakcije, ki bo razveljavljena, še vedno vsebuje količino enot vrste, ki so bile vključene v transakcijo, ki bo razveljavljena; (d) dodelitev splošnih pravic do emisije, ki bo razveljavljena, je bila izvedena po poteku veljavnosti dovoljenja za napravo.

7. Centralni administrator zagotovi, da register Unije razveljavitev dokonča z enotami iste vrste na namembnem računu transakcije, ki se razveljavlja.







POGLAVJE 3

Povezave z drugimi sistemi za trgovanje z emisijami toplogrednih plinov

▼M4

Člen 71

Izvajanje ureditev za povezovanje

Centralni administrator lahko v ustreznih trenutkih ustvarja račune in postopke ter izvaja transakcije in druge operacije za izvajanje ureditev in sporazumov, sklenjenih na podlagi členov 25 in 25a Direktive 2003/87/ES.

▼B







NASLOV III

POSEBNE DOLOČBE ZA REGISTRE KP

Člen 72

Odpiranje osebnih računov v registrih KP

Oseba, ki želi zaprositi za račun, nacionalnemu administratorju predloži zahtevek za odprtje osebnega računa v registru KP. Predloži iste informacije, kot jih nacionalni administrator zahteva v skladu s členom 18.

Člen 73

Izvedba prenosov

Za vse prenose z računov v registrih KP se uporabljajo členi 38, 39, 65 in 66.

▼M1

Člen 73a

Prenosi CER in ERU, izmenjanih v EU ETS

1. Centralni administrator obvesti vsakega nacionalnega administratorja o številu CER in ERU, ki veljajo za prvo ciljno obdobje, prenesene v skladu s členom 60 z računov upravljavca in računov operaterjev zrakoplovov, ki jih upravlja zadevna država članica. Centralni administrator temu številu prišteje del števila CER in ERU, ki veljajo za prvo ciljno obdobje, prenesene v skladu s členom 60 z računov upravljavcev in računov operaterjev zrakoplovov, ki jih upravljajo države članice brez registra KP v prvem ciljnem obdobju, sorazmerno z zadevnimi številčnimi omejitvami za države članice glede prenosa CER in ERU iz prvega v drugo ciljno obdobje.

2. Pred koncem dodatnega obdobja za izpolnitev zavez iz prvega ciljnega obdobja Kjotskega protokola iz člena 11(2) Uredbe (EU) št. 525/2013 centralni administrator z računov za mednarodne dobropise v EU prenese na vsak posamezni nacionalni register KP število CER in ERU, ki veljajo za prvo ciljno obdobje in ki so enaki skupnemu številu, določenemu v skladu z odstavkom 1 tega člena.

3. Centralni administrator zagotovi, da EUTL preprečuje vse transakcije prenesenih enot v skladu z odstavkom 1, z izjemo: (a) preklica enot v skladu s členom 10(1) Uredbe (EU) št. 525/2013; (b) umika enot iz obtoka v skladu s členom 11 Uredbe (EU) št. 525/2013; (c) prenosa enot iz prvega v drugo ciljno obdobje v skladu s členom 10(1) Uredbe (EU) št. 525/2013; (d) prenosa enot znotraj enega registra KP.

4. Nemudoma po izvedenem prenosu v skladu z odstavkom 2 vsak nacionalni administrator prenese število AAU na ustrezno pogodbenico z računom v registru Unije, ki je enako številu dobropisov, ki so bili vrnjeni državi članici v skladu z odstavkom 2.

Člen 73b

Izdaja in deponiranje AAU

1. Pred transakcijo o umiku iz obtoka v skladu s členom 11(3) Uredbe (EU) št. 525/2013 Evropskega parlamenta in Sveta ( 7 ) centralni administrator: (a) izda število AAU, ki je enako dodeljeni količini Unije, določeni v skladu s Sklepom Sveta (EU) 2015/1339 ( 8 ) na račun EU AAU v registru Unije; (b) nemudoma prenese število AAU, ki je enako številu splošnih pravic do emisij, določenemu v skladu s Sklepom Komisije 2010/634/EU ( 9 ) z računa EU AAU na depozitni račun ETS AAU v registru Unije.

2. Najpozneje tri mesece po zaprtju računa za skladnost z OPP za leto 2020 v skladu s členom 31 vsak nacionalni administrator: (a) izda število AAU, ki je enako dodeljeni količini za državo članico nacionalnega administratorja, določeni v skladu s sklepom o ratifikaciji na računu pogodbenice v njenem registru KP; (b) nemudoma prenese število AAU, ki je enako skupnemu številu AEA, ki ustreza dodeljenim letnim emisijam za državo članico nacionalnega administratorja za vsa leta v skladu s členom 3(2) Odločbe št. 406/2009/ES, kot je bilo določeno pred kakršno koli spremembo v skladu s členom 27(2) Uredbe (EU) št. 525/2013, z računa pogodbenice na depozitni račun AAU po OPP v svojem registru KP.

3. Pred zaključkom klirinških postopkov v skladu s členom 73f centralni administrator zagotovi, da EUTL preprečuje vse transakcije AAU z depozitnega računa ETS AAU ali z depozitnih računov AAU po OPP z izjemo: (a) preklica ali prenosa števila AAU, ki je manjše ali enako številu prenesenih AEA na račun za izbris po OPP v skladu s členom 88(2); (b) umika iz obtoka števila AAU v skladu s členom 11(3) Uredbe (EU) št. 525/2013, ki je enako številu prenesenih AEA na račun za izbris po OPP v skladu s členom 31(4) te uredbe, ki ustreza količini emisij toplogrednih plinov, vpisanih na računu za skladnost z OPP v skladu s členom 77 te uredbe; (c) preklica ali prenosa števila AAU, ki je manjše ali enako številu prenesenih AEA na račun za izbris po OPP v skladu s členom 31(4) te uredbe, ki presega količino emisij toplogrednih plinov, vpisanih na računu za skladnost z OPP v skladu s členom 77 te uredbe; (d) prenosov, ki se zahtevajo za namene klirinških postopkov v skladu s členom 73f; (e) pretvorbe AAU v ERU, pod pogojem, da je število AEA enako številu AAU, ki jih je treba pretvoriti, z dodanim številom ERU, ki se zahtevajo za dajatev iz naslova deleža prihodka iz člena 10(1) Uredbe (EU) št. 525/2013, preneseno na račun za izbris po OPP v skladu s členom 31(4) te uredbe.

Člen 73c

Prenos in uporaba enot

1. Centralni administrator zagotovi, da EUTL preprečuje transakcije, ki vključujejo CER, ERU, tCER in lCER, ki so bile uporabljene v skladu s členom 81, z izjemo: (a) prenosa enot z računa za skladnost z OPP v register Unije na zadevni register KP države članice v skladu s členom 31(3); (b) umika enot iz obtoka v skladu s členom 11 Uredbe (EU) št. 525/2013; (c) prenosa enot iz prvega v drugo ciljno obdobje v skladu s členom 10(1) Uredbe (EU) št. 525/2013.

2. Po zaključenem prenosu enot iz prvega v drugo ciljno obdobje v skladu s členom 10(1) Uredbe (EU) št. 525/2013 centralni administrator zagotovi, da EUTL preprečuje uporabo CER, ERU, tCER ali lCER v skladu s členom 81 te uredbe, razen če so navedene enote veljavne za drugo ciljno obdobje Kjotskega protokola.

Člen 73d

Preklic enot

1. Po zaključenem prenosu enot iz prvega v drugo ciljno obdobje v skladu s členom 10(1) Uredbe (EU) št. 525/2013 centralni administrator prekliče vse preostale CER in ERU na rezervnem računu za predaje v letalstvu.

2. Po zaključenem prenosu enot iz prvega v drugo ciljno obdobje v skladu s členom 10(1) Uredbe (EU) št. 525/2013 centralni administrator od nacionalnih administratorjev zahteva preklic CER in ERU, ki veljajo za prvo ciljno obdobje Kjotskega protokola in se nahajajo na računih ETS, ki jih upravljajo v registru Unije ali jih prekliče sam.

Člen 73e

Umik enot iz obtoka

Če emisije, zajete v Direktivi 2003/87/ES, presegajo dodeljeno količino Unije, določeno v skladu s sklepom o ratifikaciji, centralni administrator umakne AAU z računa EU PPSR.

Člen 73f

Prenos znotraj registra Unije

Centralni administrator prenese vse AAU z osrednjega klirinškega računa ETS in AAU, prenesene v skladu s členom 73a(4) te uredbe, na račun EU PPSR, vzpostavljen v skladu s členom 10(1) Uredbe (EU) št. 525/2013.

Člen 73g

Klirinški postopki

1. V šestih mesecih po zaprtju računa za skladnost z OPP za leto 2020 v skladu s členom 31 centralni administrator izračuna klirinško vrednost za vsako državo članico, tako da odšteje neto prenose AEA od neto pridobitev AEA med državami članicami v obdobju 2013–2020.

2. Kadar ima država članica negativno klirinško vrednost v skladu z odstavkom 1, zadevni nacionalni administrator prenese število AAU, ki je enako klirinški vrednosti depozitnega računa za AAU po OPP države članice na osrednji klirinški račun za OPP.

3. Kadar ima država članica pozitivno klirinško vrednost v skladu z odstavkom 1 in po zaključku vseh prenosov v skladu z odstavkom 2, centralni administrator prenese število AAU, ki je enako klirinški vrednosti, na račun pogodbenice zadevne države članice.

4. Pred izvedbo prenosa iz odstavka 2 tega člena zadevni nacionalni administrator najprej prenese število AAU, ki se zahtevajo za delež prihodka, uporabljen za prve mednarodne prenose AAU v skladu s členom 10(1) Uredbe (EU) št. 525/2013.

▼M5

Člen 73h

Klirinški postopek za države, ki niso podpisnice sporazuma o skupnem izpolnjevanju obveznosti

1. Centralni administrator v šestih mesecih po koncu obdobja trgovanja 2013–2020 izračuna klirinško vrednost za države, ki niso podpisnice sporazuma o skupnem izpolnjevanju obveznosti, tako, da količino, enako pravicam do emisij v EU ETS, ki izhajajo iz vključitve zadevne države v EU ETS za obdobje trgovanja 2013–2020, odšteje od skupne količine splošnih pravic, ki so jih predali upravljavci, ki jih upravlja nacionalni administrator zadevne države za obdobje 2013–2020.

2. Centralni administrator obvesti nacionalne administratorje o rezultatu izračuna v skladu z odstavkom 1.

3. Centralni administrator v petih delovnih dneh po obvestilu iz odstavka 2 z osrednjega klirinškega računa ETS v registru Unije na račun pogodbenice KP v registru KP vsake države s pozitivno klirinško vrednostjo prenese količino AAU, ki je enaka klirinški vrednosti, izračunani v skladu z odstavkom 1.

4. Vsak administrator registra KP, katerega država ima negativno klirinško vrednost, v petih delovnih dneh po obvestilu iz odstavka 2 na osrednji klirinški račun ETS v registru Unije prenese količino AAU, ki je enaka pozitivnemu ekvivalentu klirinške vrednosti, izračunane v skladu z odstavkom 1.

5. Pred izvedbo prenosa iz odstavkov 3 in 4 tega člena zadevni nacionalni administrator ali centralni administrator najprej prenese število AAU, ki se zahtevajo za delež prihodka, uporabljen za prve mednarodne prenose AAU v skladu s členom 10(1) Uredbe (EU) št. 525/2013.

6. Centralni administrator v šestih mesecih po koncu obdobja trgovanja 2013–2020 izračuna klirinško vrednost za države, ki niso podpisnice sporazuma o skupnem izpolnjevanju obveznosti, tako, da količino, enako preverjenim emisijam operaterjev zrakoplovov, ki so vključene v nacionalno evidenco zadevne države v okviru UNFCCC, odšteje od skupne količine splošnih pravic, ki so jih predali operaterji zrakoplovov, ki jih upravlja nacionalni administrator zadevne države za obdobje 2013–2020.

7. Centralni administrator obvesti nacionalne administratorje o rezultatu izračuna v skladu z odstavkom 6.

8. Vsak administrator registra KP, katerega država ima pozitivno klirinško vrednost, v petih delovnih dneh po obvestilu iz odstavka 7 na osrednji klirinški račun ETS v registru Unije prenese količino AAU, ki je enaka klirinški vrednosti, izračunani v skladu z odstavkom 6.

9. Centralni administrator v petih delovnih dneh po obvestilu iz odstavka 7 z osrednjega klirinškega računa ETS v registru Unije na račun pogodbenice KP v registru KP vsake države z negativno klirinško vrednostjo prenese količino AAU, ki je enaka pozitivnemu ekvivalentu klirinške vrednosti, izračunane v skladu z odstavkom 6.

10. Pred izvedbo prenosa iz odstavkov 8 in 9 tega člena zadevni nacionalni administrator ali centralni administrator najprej prenese število AAU, ki se zahtevajo za delež prihodka, uporabljen za prve mednarodne prenose AAU v skladu s členom 10(1) Uredbe (EU) št. 525/2013.

▼B







NASLOV IV

POSEBNE DOLOČBE ZA OBRAČUNAVANJE TRANSAKCIJ NA PODLAGI ODLOČBE ŠT. 406/2009

Člen 74

Ustvarjanje AEA

1. Centralni administrator na začetku obdobja skladnosti na računu za skupno količino AEA v EU ustvari število AEA, ki je enako vsoti dodeljenih letnih emisij za vse države članice za vsa leta obdobja skladnosti, kot je določena s sklepi, sprejetimi v skladu s členom 3(2) in členom 10 Odločbe št. 406/2009/ES.

2. Centralni administrator zagotovi, da se v registru Unije za vsako ustvarjeno AEA določi edinstvena identifikacijska oznaka enote.

Člen 75

Enote dodeljenih letnih emisij

AEA veljajo samo za izpolnjevanje zahtev glede omejevanja emisij toplogrednih plinov, ki jih za države članice določa člen 3 Odločbe št. 406/2009/ES, in se prenašajo samo pod pogoji, določenimi v členu 3(3), (4) in (5) navedene odločbe.

Člen 76

Prenos AEA na vsak račun za skladnost z OPP

C